Konflik parti Melayu dalam PN hanya untungkan MCA

Oleh Athirah Huda Zalhe

BANGI, 29 Safar 1442H, Sabtu – Pertelagahan yang berlaku di antara parti Melayu dalam gabungan Perikatan Nasional (PN), hanya akan menguntungkan parti minoriti MCA.

Ahli Jawatankuasa Pusat Ikatan Muslimin Malaysia (ISMA), Haji Omar Kassim berkata, UMNO, PAS dan Parti Pribumi Bersatu Malaysia (Bersatu) sepatutnya mengukuhkan kerjasama dan kekuatan politik Melayu.

Namun, beliau berkata, tiga parti Melayu tradisi itu seolah-olah hilang arah dan prinsip perjuangan kerana terlalu mengutamakan kuasa sehingga tidak sedar dipergunakan pihak lain.

“MCA mempunyai beberapa kerusi yang amat kecil di Parlimen, tetapi mereka boleh mendesak kehendak mereka kerana pertelagahan dalam parti-parti Melayu.

“Bagi saya, kerjasama dengan MCA atau mana-mana parti pun mesti berdasarkan prinsip Perlembagaan.

“Sepatutnya jika MCA mahu bersama parti-parti Melayu, mereka perlu terima segala keputusan bukannya menjadi suara pendesak,” katanya kepada Ismaweb.net, hari ini.

Melihat kepada ketidaktentuan politik yang berlaku dalam PN, beliau tidak menolak kemungkinan rakyat akan memilih parti Melayu lain, meskipun bukan ‘tradisi’ khususnya Barisan Jemaah Islamiah Se-Malaysia (BERJASA).

“BERJASA adalah parti yang jelas menjunjung Perlembagaan dan memiliki prinsip jelas dalam membina watan berdaulat.

“Ini tidak, apabila sudah berkuasa, parti-parti Melayu ini lupa keutamaan mereka menegakkan keadilan beberapa isu termasuk kes Allahyarham Adib yang hanya diam sahaja,” katanya.


Dasar UMNO, BN jelas sokong Ismail Sabri sebagai PM: Tok Mat

PENAMPANG, 2 Zulhijjah 1443H, Sabtu – UMNO dan Barisan Nasional (BN) mempunyai dasar yang jelas untuk menyokong Datuk Seri Ismail Sabri Yaakob sebagai Perdana Menteri dalam menghadapi Pilihan Raya Umum ke-15 (PRU15), kata Timbalan Pengerusi BN, Datuk Seri Mohamad Hasan.

Justeru, Timbalan Presiden UMNO itu berkata, cakap-cakap segelintir individu yang bertentangan dengan dasar itu tidak sepatutnya dijadikan sebagai pandangan parti UMNO mahupun BN.

Beliau juga menegaskan tiada pihak dalam UMNO dan BN yang menyerang kepimpinan Ismail Sabri sebagai Perdana Menteri, malah parti memberikan sokongan kepada Ismail Sabri dengan penuh ikhlas.

“Kita memperakui baru-baru ini Perdana Menteri (Ismail Sabri) merupakan calon ‘poster boy’ (Perdana Menteri) kita menghadapi pilihan raya (PRU15), ini jelas menunjukkan keikhlasan parti untuk kita pastikan ketenangan dalam parti itu dapat kita capai sebelum kita hadapi pilihan raya.

“Tetapi cakap-cakap satu, dua orang itu tidak boleh dijadikan sebagai dasar parti ya, dasar parti jelas memperakukan ‘poster boy’ kita adalah Datuk Seri Ismail Sabri Yaakob,” katanya pada sidang media selepas merasmikan Konvensyen BN Sabah di sini hari ini.

Beliau diminta mengulas ucapan Ismail Sabri pada Majlis Makan Malam Ahli Dewan Tertinggi BN Bersama Kepimpinan BN Sabah malam tadi yang menekankan perpaduan dalam parti selain mengingatkan bahawa beliau Perdana Menteri daripada BN, justeru tindakan menyerangnya bermakna melemahkan kepimpinan BN.

Mohamad berkata, apa yang penting dalam UMNO dan BN adalah memupuk perpaduan dan kesepakatan dalam parti itu yang perlu serta amat penting ketika parti menghadapi PRU15.

“Lagipun kita memang menjadikan kestabilan itu sebagai kita (BN) punya tagline iaitu kestabilan demi kemakmuran,” katanya. – Bernama


Kes pembunuhan Shireen Abu Akleh dirujuk ke ICC

LONDON, 27 Syawal 1443H, Sabtu – Pasukan pakar perundangan merujuk kes pembunuhan wartawan kanan rangkaian berita Al-Jazeera, Shireen Abu Akleh oleh tentera negara haram Israel ke Mahkamah Jenayah Antarabangsa (ICC).

Shireen ditembak mati ketika sedang membuat liputan di Kem Pelarian Jenin, 11 Mei lalu.

Pengumuman itu dibuat menerusi sidang media selepas keputusan bersama oleh Pihak Berkuasa Palestin dan rangkaian media Al-JAzeera untuk mengemukakan kes ke ICC.

Peguam dari Doughty Street Chamber, perwakilan Persekutuan Wartawan Antarabangsa (IFJ), Sindiket Wartawan Palestin (PJS) dan Pusat Keadilan Untuk Rakyat Palestin (ICJP) turut hadir dalam majlis berkenaan.

Wakil Al-Jazeera Baitulmaqdis, Walid al-Omari berkata, pihaknya telah meneroka semua perundangan dan akan membawa keadilan kepada Shireen.

Sementara itu, Bindmans LLP, wakil guaman yang mengendalikan majlis berkenaan berkata, pihaknya masih menunggu pengesahan dari pejabat pendakwaan ICC berhubung tindakan yang akan dikenakan.

Pembunuhan wartawan kanan Al-Jazeera itu dan Ali al-Samoudi menjadi tumpuan dunia yang memerlukan tindakan segera ICC.

Rangkaian berita berkenaan menjelaskan telah membentuk gabungan antarabangsa terdiri daripada pakar yang menyediakan dokumen lengkap pembunuhan kepada pihak pendakwa ICC.

“Rangkaian berita itu juga berikrar akan mengikuti langkah ke arah keadilan kepada Shireen dan memastikan individu yang bertanggungjawab terhadap pembunuhan berkenaan dibawa ke muka keadilan dalam semua platform keadilan dan perundangan antarabangsa,” kata Al-Jazeera dalam kenyataan, semalam. – Agensi


Jangan iktiraf UEC, silibus ‘butakan’ jati diri anak watan

BANGI, 6 Safar 1443H, Isnin – Rakyat benar-benar mahu tahu pendirian kerajaan pimpinan Datuk Seri Ismail Sabri Yaakob berhubung status Sijil Peperiksaan Bersepadu (UEC) – selepas terdapat khabar angin mendakwa sijil berkenaan berkemungkinan akan diiktiraf.

Ini kerana, sekiranya benar – tindakan ini boleh dianggap sebagai pengkhianatan terhadap pendidikan negara.

Rakyat tidak mahu pemimpin negara hilang jati diri dan bacul sehingga tunduk dengan tuntutan golongan minoriti, hanya semata-mata mahu kekal berkuasa.

Ingatlah bukan hanya tanah tergadai, bahkan sikap ‘tunduk’ kerajaan juga boleh menggadaikan bahasa Melayu, maruah serta kuasa ekonomi dan politik.

Demikian tegas Ketua Biro Integriti dan Undang-Undang BERJASA, Hajah Widad Asnawi sebagai mengulas desas-desus rancangan kerajaan meluluskan Sijil Peperiksaan Bersepadu (UEC).

“Sanggupkah pendidikan anak watan Malaysia tergadai dengan Perjanjian Keyakinan dan Perbekalan (CSA) di antara kerajaan dan pembangkang yang isi tuntutannya adalah pengiktirafan terhadap UEC.

“Pengiktirafan pemimpin kerajaan terhadap UEC adalah satu pengkhianatan dan pelanggaran kepada Perlembagaan Malaysia,” katanya dalam kenyataan, hari ini.

Atas dasar itu, beliau menggesa masyarakat supaya bangkit menentang sebarang pengiktirafan sijil berkenaan, yang jelas silibusnya ‘buta’ jati diri anak watan negara.

Sebelum ini, portal media tempatan, Samudera.my yang memetik sumber dalaman melaporkan bahawa UEC – yang selama ini menjadi subjek kontroversi – bakal diluluskan kerajaan.

Kelulusan yang diberikan tersebut adalah bersyarat seperti wajib lulus Bahasa Melayu dan subjek Sejarah.

Tindakan ini menurut sumber ialah berikutan tuntutan pihak tertentu dari pembangkang yang mengenakan beberapa syarat ketat untuk memberikan sokongan CSA kepada pihak kerajaan pada 14 September 2021.


Yayasan Ikhlas bantu adik Nabil Najmi bergerak

YAYASAN Ikhlas ke Bukit Jalil bagi menziarahi adik Nabil Najmi, 26 tahun yang menderita “Cerebral Palsy” sejak lahir.

Beliau dijaga sepenuh masa oleh ibunya kerana keadaannya yang terlantar serta tidak mampu bergerak seperti rakan seusianya.

Dalam masa yang sama ayah beliau juga menghidap penyakit saraf sejak 15 tahun yang lalu.

Special Needs Car Seat merupakan alat bantuan yang dicadangkan oleh Pakar Rehabilitasi HUKM digunakan untuk memudahkan urusan penjaga menguruskan adik Nabil.

Hal ini kerana membantu pengurusan di rumah dan menaiki kenderaan bagi mengurangkan risiko komplikasi tulang belakang dan memberi kemudahan kepada ibu bapa untuk membawa adik Nabil bersiar-siar menaiki kenderaan.

Yayasan Ikhlas menyasarkan lebih ramai lagi pesakit yang akan dibantu menerusi program Bantu Pesakit Sihat tanpa mengira latar belakang agama dan bangsa.

Bersama kita menyumbang kepada mereka senasib dengan adik Nabil. Sokongan daripada anda mampu mengukir semula senyuman mereka.

Prof Dr Zainur Rashid Zainuddin
Pengerusi Ahli Lembaga Pemegang Amanah Yayasan Ikhlas


Loji janakuasa tunggal Gaza ditutup akibat kekurangan bahan api

BANDAR GAZA, 9 Muharam 1444H, Ahad – Loji janakuasa tunggal Gaza akan ditutup pada Sabtu berikutan kekurangan bahan api, kata pihak berkuasa tenaga wilayah itu.

“Operasi loji itu akan dihentikan kerana ia tidak berupaya untuk mengimport bahan api,” lapor Agensi Anadolu memetik kenyataan pihak berkuasa.

Menurut kenyataan itu, Gaza memerlukan 500 megawatt untuk memenuhi keperluan elektrik bandar berkenaan.

“Hanya 120 megawatt tersedia di Gaza ketika ini yang diimport terus dari Israel,” katanya, sambil menambah bahawa perkhidmatan elektrik akan tersedia hanya selama empat jam.

Israel menutup lintasan Karam Abu Salem, satu-satunya laluan komersial Gaza, sebagai sebahagian daripada sekatan di tengah-tengah ketegangan dengan kumpulan Jihad Islam berikutan penahanan seorang ketua kumpulan kanan di Tebing Barat yang diduduki pada Isnin.

Pada Jumaat, pesawat perang Israel melancarkan serangan udara di Semenanjung Gaza dengan mendakwa “ancaman serangan yang akan berlaku” oleh kumpulan Jihad Islam.

Sekurang-kurangnya 11 rakyat Palestin terbunuh dan 80 yang lain cedera dalam serangan itu.

Menurut data dari agensi kemanusiaan PBB OCHA, 2.3 juta penduduk Gaza mengalami kekurangan bekalan elektrik biasa dan minggu lalu mereka hanya menerima purata 10 jam elektrik sehari. – Bernama


Peguam Najib persoal hakim perbicaraan kes SRC International

PUTRAJAYA,17 Muharram 1444H, Isnin – Mahkamah Persekutuan hari ini diberitahu bahawa terdapat bahaya jelas terhadap keadilan, dalam merujuk kepada hakim yang mempengerusikan perbicaraan kes SRC International Sdn Bhd, yakni Hakim Datuk Mohd Nazlan Mohd Ghazali.

Peguam utama Datuk Seri Najib Tun Razak, Hisyam Teh Poh Teik berhujah bahawa sebagai pekerja jangka panjang Maybank, tingkah laku hakim Mahkamah Tinggi (Mohd Nazlan) sebelum ini, juga boleh memberi alasan kepada orang yang munasabah untuk mempercayai bahawa dia tidak boleh bertindak dengan fikiran yang objektif.

Hisyam berhujah demikian dalam usul Najib untuk mengemukakan bukti baharu kes SRC International dalam usahanya untuk mendapatkan perbicaraan semula, di hadapan panel lima anggota yang dipengerusikan oleh Ketua Hakim Negara Tun Tengku Maimun Tuan Mat.

Bukti tambahan yang ingin dikemukakan oleh Najib adalah berkaitan dengan penemuan baru-baru ini bahawa hakim perbicaraan (Mohd Nazlan) pada tahun 2006, ialah peguam am dan setiausaha syarikat bagi Kumpulan Maybank, yang mempunyai tanggungjawab keseluruhan muktamad untuk pengurusan dan pentadbiran semua jabatan undang-undang seluruh kumpulan itu.

Dalam mengetengahkan isu konflik kepentingan yang serius, pihak pembelaan berhujah bahawa pihak berkuasa penyiasat telah menyembunyikan atau gagal untuk mendedahkan bahan yang akan membolehkan Najib membangkitkan bantahan berdasarkan konflik kepentingan hakim bicara pada peringkat awal prosiding.

Hisyam juga berhujah bahawa pendengaran rayuan sepatutnya ditangguhkan sehingga satu tempoh masa, sehingga siasatan terhadap peranan Hakim Mohd Nazlan selesai.

Mahkamah juga memberitahu bahawa pihak pendakwaan tidak mengemukakan bukti berkaitan hakim Mohd Nazlan yang dikatakan memiliki konflik kepentingan itu kepada pihak pembelaan semasa perbicaraan yang dimulakan pada April 2019.

Peguam itu berkata jika tidak kerana surat tanpa nama penghantar yang disampaikan kepada Najib antara 9 Mei dan 7 Julai – didakwa mengandungi bukti baharu, maka pasukan pembelaan tidak akan menyedari kewujudan perkara itu.

Beliau seterusnya berkata bahawa anak guamnya pada masa itu tidak mengetahui tentang dakwaan pengetahuan dan penglibatan hakim Mohd Nazlan dalam penubuhan SRC melalui kedudukannya (Nazlan) sebagai peguam am Maybank Investment.

Terdahulu, Hakim Tengku Tun Maimun membenarkan permohonan pihak pembelaan untuk meminda notis usul Najib bagi mengemukakan bukti baharu sebelum meneruskan mendengar usul itu.

Lain-lain anggota panel hakim yang mendengar rayuan Najib bagi mengemukakan bukti baharu kes berkaitan SRC International hari ini terdiri daripada Hakim Besar Sabah dan Sarawak Tan Sri Abang Iskandar Abang Hashim dan Hakim Mahkamah Persekutuan Datuk Nallini Pathmanathan, Datuk Mary Lim Thiam Suan serta Datuk Mohamad Zabidin Mohd Diah.

Sekiranya Najib gagal dalam permohonan ini, Mahkamah Persekutuan dijangka meneruskan pendengaran rayuan Najib terhadap sabitan dan hukuman yang dijatuhi oleh hakim Mahkamah Tinggi sebelum ini Hakim Mohd Nazlan pada 28 Julai 2020.

Pendakwa Raya Utama Datuk V. Sithambaram akan mengemukakan jawapan kepada penghujahan pembelaan selepas rehat tengah hari. Sesi mahkamah akan disambung semula pada pukul 2 petang. – Bernama


PM mulakan Program Imunisasi COVID-19 Kebangsaan hari ini

KUALA LUMPUR, 12 Rejab 1442H, Rabu – Program Imunisasi COVID-19 Kebangsaan bermula secara rasmi hari ini dengan Perdana Menteri Tan Sri Muhyiddin Yassin dijadualkan menjadi individu pertama di negara ini menerima vaksin itu pada kira-kira 3 petang.

Pelaksanaan program tiga fasa yang diawalkan dua hari berbanding jadual asal pada 26 Feb (Jumaat) itu bakal menyaksikan lebih 500,000 anggota barisan hadapan menerima vaksin tersebut untuk fasa pertama ini yang akan berlangsung hingga April depan.

Selain Muhyiddin, turut dijadualkan menerima vaksin itu pada petang ini ialah Ketua Pengarah Kesihatan Tan Sri Dr Noor Hisham Abdullah serta empat lagi warga kerja Kementerian Kesihatan.

Mereka bakal menerima vaksin tersebut di Klinik Kesihatan Presint 11, Putrajaya yang merupakan antara lebih 500 Pusat Pemberian Vaksin (PPV) yang telah dikenal pasti di seluruh negara.

Pada Ahad lalu, sebanyak 312,390 dos vaksin Pfizer-BioNTech dihantar ke negara ini dengan sebahagian diterbangkan ke Kuala Lumpur dan Pulau Pinang, sementara sebahagian lagi ke Johor. Vaksin tersebut dibawa dari Singapura yang merupakan hab pengagihan vaksin COVID-19 ke negara-negara Asia Pasifik.

Setakat ini, 571,802 anggota barisan hadapan telah mendaftar untuk mendapatkan imunisasi itu dengan 57.3 peratus merupakan petugas sektor perubatan dan kesihatan, sementara baki 42.7 peratus adalah anggota sektor keselamatan seperti Angkatan Tentera Malaysia, Polis Diraja Malaysia, Jabatan Sukarelawan Malaysia, Jabatan Penjara, Jabatan Kastam Diraja Malaysia, serta Jabatan Bomba dan Penyelamat Malaysia.

Fasa kedua program ini akan bermula dari April hingga Ogos, melibatkan warga emas berusia 60 tahun ke atas serta kumpulan rentan dengan masalah morbiditi selain orang kurang upaya, manakala fasa ketiga dijadualkan dari Mei hingga Februari 2022 untuk kumpulan berusia 18 tahun dan ke atas.

Program ini menyasarkan untuk memberi imunisasi terhadap jangkitan COVID-19 kepada kira-kira 80 peratus penduduk negara ini, baik rakyat tempatan mahupun warga asing.

Malaysia telah memperoleh 66.7 juta dos vaksin COVID-19 melalui Fasiliti COVAX daripada lima pengeluar. Vaksin berkenaan ialah Pfizer-BioNTech, AstraZeneca, Sinovac, CanSinoBIO dan Sputnik V.

Sejak kes pertama COVID-19 dilaporkan di negara ini pada 25 Jan 2020, seramai 288,229 orang telah dijangkiti virus itu setakat 23 Feb (semalam), selain 1,076 kematian direkodkan bagi tempoh sama. – Bernama


Kerajaan ada sumber cukup untuk sistem kesihatan awam

PUTRAJAYA, 5 Jamadilakhir 1442H, Isnin – Kerajaan meletakkan kesihatan rakyat sebagai keutamaan paling tinggi dan mempunyai sumber yang mencukupi untuk memastikan sistem kesihatan awam terus berkhidmat kepada rakyat dalam memerangi pandemik COVID-19, kata Menteri Kesihatan Datuk Seri Dr Adham Baba.

Beliau berkata perkara itu dicerminkan melalui pengumuman Perdana Menteri Tan Sri Muhyiddin Yassin mengenai Pakej Bantuan Perlindungan Ekonomi dan Rakyat Malaysia (PERMAI) hari ini yang jelas menunjukkan bahawa kerajaan meletakkan kesihatan rakyat sebagai keutamaan paling tinggi.

Katanya sebanyak RM800 juta diperuntukkan kepada Kementerian Kesihatan (KKM) di bawah pakej itu bagi keperluan petugas barisan hadapan yang melibatkan perolehan kelengkapan perlindungan diri, reagen, kit saringan, cecair pembasmi kuman dan bahan guna habis.

Dr Adham berkata kerajaan juga begitu prihatin dengan pertambahan beban tugas barisan hadapan KKM dan sebanyak 3,500 kakitangan bertaraf kontrak, antaranya jururawat serta anggota paramedik, akan diambil pada akhir bulan ini.

Beliau berkata bagi mengintegrasikan perkhidmatan kesihatan negara, sebanyak RM100 juta disediakan untuk kerjasama dengan hospital swasta yang akan menerima serta merawat pesakit COVID-19 dan bukan COVID-19 bagi mengurangkan kesesakan pesakit menerima rawatan di sektor kesihatan awam khususnya di hospital COVID-19.

Dr Adham berkata KKM juga telah menerima peruntukan sebanyak RM3 bilion untuk penyediaan vaksin COVID-19 dengan pelan vaksinasi yang sedang dirancang bermula selewat-lewatnya pada Mac 2021.

“Dengan pengumuman langkah-langkah tersebut, KKM menyeru supaya kita bersama-sama memerangi penularan COVID-19 secara bersepadu,” katanya.

Muhyiddin hari ini mengumumkan PERMAI yang bernilai RM15 bilion dengan 22 inisiatif untuk memerangi pandemik COVID-19 serta memelihara kebajikan rakyat dan perniagaan. – Bernama


Aman Palestin tak teragak ambil tindakan pihak lempar tohmahan tidak berasas

BANGI, 10 Syawal 1442H, Sabtu – Aman Palestin menegaskan tidak teragak-agak mengambil tindakan undang-undang terhadap mana-mana pihak yang sengaja melemparkan tohmahan dan tuduhan tidak berasas terhadap organisasi itu.

Ketua Pegawai Eksekutifnya, Awang Suffian Awang Piut berkata, pihaknya menyedari tindakan pihak tertentu yang ibarat menangguk di air keruh dengan menimbulkan pelbagai isu sehingga pelbagai hantaran tular mengaitkan Aman Palestin berlegar di media sosial.

Beliau berkata demikian susulan dakwaan seorang individu yang mempertikaikan ketelusan Aman Palestin dalam menguruskan sumbangan, termasuk pendedahan berkaitan laporan audit organisasi itu.

Menjelaskan dakwaan berkenaan, Awang Suffian berkata, sejak 2007, Aman Palestin berjaya menghantar laporan audit kepada Suruhanjaya Syarikat Malaysia (SSM).

Bagaimanapun, pertambahan cawangan dan tugas kepada kakitangannya, Aman Palestin tidak menafikan masih ada laporan yang ‘pending’ terutama untuk sesi 2016/2017 dan 2018/2019.

“Segala laporan ini sudah pun diselesaikan dan sedang diuruskan oleh auditor bertauliah yang dilantik Aman Palestin.

“Aman Palestin telah membuat pertukaran auditor dan melantik auditor baru pada tahun 2016/2017 menyebabkan laporan audit untuk tahun ini mengambil masa untuk disiapkan.

“Bagaimanapun, laporan ini sudah pun disiapkan untuk dihantar ke SSM,” katanya dalam sidang media, hari ini.

Selain itu, beliau berkata, pertambahan cawangan Aman Palestin juga telah menambahkan kerja penyelarasan dan laporan setiap cawangan yang perlu disediakan.

“Kekangan kekurangan pekerja yang hanya diuruskan oleh dua orang pekerja menyebabkan proses menyiapkan laporan ini agak mengambil masa ditambah lagi dengan pertukaran sistem kewangan baru yang agak sukar untuk diadaptasi dan diselaraskan,” katanya.

Malah, penularan COVID-19 bermula akhir tahun 2019 serta pelaksanaan Perintah Kawalan Pergerakan (PKP) pada 2020 menyukarkan proses audit di setiap cawangan, katanya.

“Penangguhan ini juga diberikan oleh pihak SSM untuk Aman Palestin menyiapkan laporan tersebut.

“Sehingga setakat ini, alhamdulillah proses laporan berjalan dengan baik. Manakala laporan 2020 masih belum sampai tarikh penutupan akaun untuk disediakan,” katanya.

Sehubungan itu, Awang Suffian berharap penjelasan yang diberikannya dapat menjawab persoalan yang dikemukakan banyak pihak.

“Kita berharap bantuan kita kepada Palestin akan terus ditingkatkan dan kita berharap golongan-golongan yang tidak berniat baik terhadap NGO-NGO yang ikhlas menguruskan bantuan kepada Palestin sedar akan kerosakan yang telah mereka lakukan,” katanya.


Bebas atau bersalah, nasib Syed Saddiq diketahui esok

KUALA LUMPUR, 24 Rabiulakhir 1445H, Rabu – Nasib Ahli Parlimen Muar, Syed Saddiq Syed Abdul Rahman sama ada bebas atau bersalah atas empat pertuduhan bersubahat melakukan pecah amanah, salah guna harta dan pengubahan wang haram membabitkan dana Angkatan Bersatu Anak Muda (Armada) akan diketahui esok.

Hakim Mahkamah Tinggi Datuk Azhar Abdul Hamid dijadual membacakan keputusannya pada 9 pagi.

Pada 14 Mac lepas, pembelaan menutup kes setelah memanggil Syed Saddiq dan tiga saksi lain iaitu bekas Ketua Penerangan Armada Ulya Aqamah Husamudin, Mohamed Amshar Aziz (bekas Pegawai Khas Syed Saddiq) dan Siti Nurul Hidayah (bekas Setiausaha Peribadi Syed Saddiq) pada prosiding membela diri  yang bermula 22 Februari lalu.

Pendakwaan pula mengemukakan 30 saksi pada perbicaraan kes itu yang bermula 21 Jun tahun lepas.

Antara yang memberi keterangan ialah ibu bapa Syed Saddiq iaitu Shariffah Mahani Syed Abdul Aziz dan Syed Abdul Rahman Abdullah Asagoff, bekas Penolong Bendahari Armada Rafiq Hakim Razali serta Pegawai Penyiasat Suruhanjaya Pencegahan Rasuah Malaysia (SPRM) Nurul Hidayah Kamarudin, Syahmeizy Sulong dan Asbi Munip.

Kes itu dikendalikan oleh Timbalan Pendakwa Raya Datuk Wan Shaharuddin Wan Ladin dan Mohd ‘Afif Ali manakala peguam Gobind Singh Deo dan Haijan Omar mewakili Syed Saddiq.

Pada 28 Oktober 2022, Mahkamah Tinggi memerintahkan Syed Saddiq membela diri selepas mendapati pendakwaan berjaya membuktikan kes prima facie terhadapnya.

Bekas Menteri Belia dan Sukan itu didakwa bersubahat dengan Rafiq Hakim, yang diamanahkan dengan dana Armada berjumlah RM1 juta, untuk melakukan pecah amanah dengan menyalahgunakannya.

Perbuatan itu didakwa dilakukan di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020 mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.

Bagi pertuduhan kedua, Syed Saddiq didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut.

Beliau didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018 mengikut Seksyen 403 Kanun Keseksaan yang membawa maksimum maksimum penjara lima tahun dengan sebatan dan boleh dikenakan denda, jika sabit kesalahan.

Syed Saddiq juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.

Presiden MUDA itu dituduh melakukan kesalahan tersebut di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018 mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.

Bagi kesalahan ini, beliau boleh dihukum mengikut Seksyen 4(1) akta sama yang membawa hukuman maksimum penjara 15 tahun dan denda lima kali ganda jumlah atau hasil aktiviti haram.

Sebelum ini, bagi kes bersubahat melakukan pecah amanah dan salah guna harta, Syed Saddiq dihadapkan ke Mahkamah Sesyen Kuala Lumpur manakala kes pengubahan wang haram disebut di Mahkamah Sesyen Johor Bahru.

Mahkamah Sesyen Johor Bahru kemudian membenarkan permohonan pendakwaan untuk memindahkan kes pengubahan wang haram ke Kuala Lumpur untuk dibicarakan bersama kes pecah amanah dan salah guna harta.

Pada 25 Nov 2021, Mahkamah Tinggi membenarkan permohonan Syed Saddiq supaya kesemua kes dipindahkan dari Mahkamah Sesyen ke Mahkamah Tinggi. – Bernama


Kualiti pendidikan agama rendah antara faktor ajaran salah

BANGI,  7 Rejab 1442H, Jumaat – Kualiti pendidikan agama dan akhlak yang rendah antara faktor yang memudahkan perkembangan ajaran salah dalam masyarakat, Pengarah Pusat Kajian Syariah, Undang-Undang dan Politik (SYARAK) IKIM, Dr Mohd Farid Mohd Shahran.

Beliau berkata, apabila seseorang tidak dididik dengan ilmu dan adab yang betul berasaskan sumber ilmu serta pembimbing sebenar, mereka akan terkeliru dalam pandangan alam, sekali gus mempunyai kecenderungan berfikir dan bertindak di luar kebiasaan masyarakat.

Dalam hubungan ini, katanya, konotasi makna ‘kurang ajar’ dalam bahasa Melayu bukan sahaja merujuk kepada kurangnya tahap pendidikan formal dicapai seseorang, tetapi merujuk kepada cacatnya ilmu berkait dengan nilai akhlak dan adab.

“Dari sudut pembentukan pemikiran, pendidikan agama yang betul sudah sekian lama berperanan sebagai mekanisme pertahanan penting masyarakat Islam untuk menyaring apa sahaja aliran betul dan salah yang datang kepada mereka.

“Alat pertahanan ini terbina dengan kekuatan pendidikan Islam yang disemai secara teliti melalui pendidikan agama yang berjalan di rumah, masjid dan surau, madrasah serta sekolah.

“Sistem pertahanan inilah yang ternyata sudah menjadi lemah pada sebahagian kelompok masyarakat sehingga ada tidak mampu menyaring ajaran salah yang tersebar dan akhirnya pasrah menuruti ajaran sesat ini,” katanya seperti menulis di Berita Harian.

Pada masa sama, Dr Mohd Farid berkata, faktor lain mempengaruhi ajaran salah adalah perubahan sistem nilai masyarakat yang mengakibatkan lunturnya sensitiviti masyarakat untuk segera menolak dan melawan penyebarannya.

Disebabkan pengaruh falsafah pemikiran luar yang sekular, beliau berkata, nilai dipegang masyarakat sudah menjadi terbuka.

Justeru, katanya, sangat mudah untuk menyesuaikan pandangan ‘berbeza’ atas nama kepelbagaian dan kebebasan bersuara.

“Harvey Cox, seorang pemikir Kristian dalam karyanya, The Secular City mengatakan ‘pluralisme dan toleransi (dengan makna keterbukaan) adalah anak-anak lahir yang daripada sekularisasi. Kedua-duanya mencerminkan ketidakrelaan masyarakat (sekular) untuk memaksa sesuatu kerangka pandangan alam ke atas warganya.’

“Kesannya, ahli masyarakat menjadi semakin individualistik dan tidak sensitif dengan pemikiran berbeza dengan pegangan majoriti ahli masyarakat. Kepada mereka membawa pemikiran berbeza pula, mereka tidak lagi ambil kisah dengan pandangan orang lain terhadap mereka sehingga runtuhnya apa yang kenali dalam ilmu kemasyarakatan sebagai sistem kawalan sosial (social control).

“Jika sebelum ini tahap sensitiviti tinggi ini tercermin dalam bentuk teguran kepada seseorang berbeza yang datang daripada pelbagai pihak seperti jiran tetangga, saudara-mara dan sahabat-handai, kini semuanya luntur sedikit demi sedikit atas nama ‘hak kebebasan peribadi,” katanya.

Jelasnya, antara tindakan boleh dilakukan bagi mengembalikan sensitiviti masyarakat mengenai ajaran salah adalah melalui pengukuhan sistem pendidikan agama khususnya berkaitan akidah.

“Pendidikan akidah tidak seharusnya hanya menekankan kepercayaan semata-mata, tetapi harus menerapkan pengajaran hujah dan dalil mantap mengenai prinsip agama sebagai perisai untuk umat Islam menghadapi ajaran salah,” katanya.


P.Pinang akur keputusan PH tidak bubar DUN

GEORGE TOWN, 18 Rabiulawal 1444H, Sabtu – DAP telah sedaya upaya untuk meyakinkan pimpinan Pakatan Harapan (PH), berhubung hasrat Pulau Pinang mengadakan pilihan raya negeri serentak dengan Pilihan Raya Umum Ke-15 (PRU15).

Ketua Menteri Pulau Pinang Chow Kon Yeow berkata Majlis Presiden PH bukan tidak setuju untuk mengadakan pilihan raya negeri serentak dengan PRU15, tetapi kalau boleh diadakan secara serentakdi semua negeri pimpinan PH.

“Oleh kerana tidak dapat mencapai keputusan itu (negeri-negeri PH bubar) maka diputuskan ketiga-tiga negeri ambil tindakan selari, iaitu kalau bubar sama-sama bubar… kalau tidak bubar, tidak semua. DAP Malaysia dan Pulau Pinang telah sedaya upaya yakinkan pucuk pimpinan (PH), dan kami juga diberi peluang untuk berbincang secara menyeluruh berhubung perkara tersebut.

“Sekarang kita terima keputusan itu (tidak bubar) dan fokus kepada PRU15, di Pulau Pinang masih ada PRU15 dengan 13 kerusi Parlimen dipertandingkan di sini. Kita akan fokus segala sumber serta gerak kerja bagi pastikan PH dapat menang sebanyak mungkin kerusi di sini (Pulau Pinang),” katanya kepada pemberita selepas mengadakan lawatan di Pusat Jagaan Suria, di Sungai Ara dekat sini hari ini.

Mesyuarat Majlis Presiden PH hari ini memutuskan Dewan Undangan Negeri (DUN) Pulau Pinang, tidak akan dibubarkan sehingga tahun depan.

Setiausaha Agung DAP Anthony Loke berkata pendirian asal PH untuk tidak membubarkan DUN Negeri Sembilan, Selangor dan Pulau Pinang pada tahun ini harus dikekalkan, bagi mengelak keadaan yang akan menggambarkan PH tidak bersatu.

Mengulas lanjut, Chow yang juga Pengerusi DAP Pulau Pinang berkata kerajaan negeri berharap rakyat menerima keputusan yang dibuat itu, walaupun sedar ada pihak yang kecewa namun pihaknya juga telah sedaya upaya mencuba termasuk melalui proses rayuan, berhubung perkara tersebut dengan Majlis Presiden PH.

“Pada asalnya keputusan sudah dibuat dan kita membuat rayuan, bila kata ada proses rayuan mesti ada keputusannya…kita harap pengundi faham, walaupun ada yang kecewa termasuk pihak media kerana terpaksa buat kerja dua kali.

“Tapi ini satu keputusan dan proses demokrasi dan yang penting semua penyokong serta ahli parti tumpu perhatian apa yang penting pada PRU15 nanti, kukuhkan semangat demokrasi untuk capai kemenangan nanti,” katanya.

Chow berkata beliau juga telah menyampaikan keputusan rasmi PH, yang tidak mahu membubarkan DUN Pulau Pinang kepada Yang Dipertua Negeri Pulau Pinang Tun Ahmad Fuzi Abdul Razak, hari ini.

Ketika ditanya bila PRN Pulau Pinang akan diadakan tahun depan, Chow berkata ketiga-tiga negeri pimpinan PH perlu membuat keputusan sebulat suara, untuk mengadakan PRN pada masa yang sama tahun hadapan.

Sehingga kini, hanya Pahang dan Perlis yang ditadbir Barisan Nasional (BN) telah membubarkan DUN masing-masing, manakala PAS yang mentadbir Kelantan, Terengganu dan Kedah, juga mengekalkan pendirian untuk tidak membubarkan DUN di tiga negeri berkenaan. – Bernama


UEC: Kerajaan tidak ‘bertaring’ banteras anasir hancurkan negara

BANGI, 3 Safar 1443H, Jumaat – Kerajaan seolah-olah memberi satu sokongan kepada pihak yang melanggar Perlembagaan dan dasar pendidikan sedia ada sekiranya mengiktiraf Sijil Peperiksaan Bersepadu (UEC).

Ini kerana, UEC jelas bercanggah dan melanggar pelbagai aspek termasuk Perlembagaan, perpaduan, Akta Bahasa serta Akta Pendidikan negara.

Justeru, jika sijil berkenaan diiktiraf, bermakna kerajaan turut menyokong tindakan golongan minoriti yang menentang semua dasar itu, kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya.

“Bagi saya ini satu tindakan politik sampah yang tidak harus diberikan pertimbangan langsung.

“Jangankan dibawa ke meja perundingan, malah pertimbangan pun tidak harus diberikan,” katanya dalam bual bicara Agenda Pertiwi, malam tadi.

Sebelum ini, timbul desas-desus berkenaan rancangan kerajaan mengiktiraf UEC yang didakwa sebagai kelulusan bersyarat seperti wajib lulus bahasa Melayu dan subjek Sejarah.

Dakwaan itu timbul susulan laporan portal berita Samudera.my mendedahkan, bahawa UEC yang selama ini menjadi subjek kontroversi bakal diluluskan kerajaan.

Tindakan ini menurut sumber dalaman portal berkenaan, berikutan tuntutan pihak tertentu dari pembangkang yang mengenakan beberapa syarat ketat untuk memberikan sokongan ‘Confidence & Supply Agreement’ (CSA) kepada pihak kerajaan pada 14 September 2021.

Menyelar rancangan itu, Aminuddin menyifatkan kerajaan – yang dimonopoli pemimpin Melayu, Islam – seperti tidak ‘bertaring’ dan mempunyai keberanian untuk membanteras sebarang anasir yang menghancurkan negara.

“Kita kena ingat mereka ini sangat minoriti, hanya ada 60 sekolah sahaja berbanding sekolah kebangsaan (SK) yang mempunyai ribuan. Tetapi (tuntutan) mereka sudah cukup menggegarkan negara.

“Bagi saya, ini suatu yang sangat luar biasa. Kejelikan yang tak dapat kita nilai tentang politik hari ini yang menyebabkan kita terpaksa berunding dengan pihak yang membuat segala bentuk pelanggaran kepada Perlembagan dan akta,” katanya.

Beliau berkata, penentangan terhadap UEC bukan hanya membabitkan pertubuhan bukan kerajaan (NGO) dan rakyat yang cintakan perpaduan, bahkan juga kaum Cina yang berada di sekolah kebangsaan.

“UEC ini bagi saya memberikan satu diskriminasi kepada kaum Cina dan India yang duduk dalam sekolah kebangsaan. Mereka diberi peluang belajar di IPT sekiranya UEC diiktiraf kerajaan kerana peruntukan itu diberikan kepada sekolah yang ditadbir NGO dan tiada kaitan dengan dasar pendidikan nasional serta bukan tertakluk di bawah KPM.

“Maka, sangat pelik jika diluluskan kerana sikap dan silibus mereka yang mendewakan negara lain. Justeru, jangan pertaruhkan nasib bangsa kita hanya sebab pertimbangan politik,” katanya.


Hutan simpan berusia lebih 200 tahun khazanah alam bernilai di Pulau Tenggol

DUNGUN, 26 Safar 1443H, Ahad – Pulau Tenggol sememangnya dianggap sebagai syurga buat para penyelam berikutan keindahan hidupan di dasar lautnya yang mempunyai tarikan tersendiri berbanding pulau-pulau peranginan lain di Terengganu.

Namun, mungkin ramai tidak mengetahui pulau yang terletak di daerah Dungun itu juga kaya dengan pelbagai khazanah alam dan tumbuh-tumbuhan di kawasan hutan simpan kekal yang berusia lebih 200 tahun.

Pengarah Jabatan Perhutanan Terengganu Roslan Rani berkata Hutan Simpan Pulau Tenggol yang diwartakan sejak 1941 itu berkeluasan 207 hektar dan merupakan ‘hutan dara’ atau masih terpelihara daripada sebarang aktiviti termasuk pembangunan serta pencerobohan.

“Hutan Simpan Pulau Tenggol merupakan satu daripada 44 hutan simpan kekal di Terengganu. Antara spesis tumbuh-tumbuhan yang terdapat di dalam hutan simpan ini adalah spesis pokok Balau Laut dan Meranti dengan ada pokok-pokok ini berusia antara 150 hingga lebih 200 tahun.

“Di bahagian ‘lantai’ hutan ini juga terdapat banyak spesis herba seperti tongkat ali yang boleh dijadikan sebagai bahan kajian. Selain itu, terdapat juga pokok spesis Bogak yang boleh ditanam di atas pasu dan mempunyai nilai yang sangat tinggi,” katanya ketika ditemui pemberita di pulau berkenaan baru-baru ini.

Roslan berkata, pihaknya sentiasa mengambil langkah proaktif untuk terus memelihara kawasan hutan simpan tersebut antaranya dengan mewujudkan petak ekologi atau Petak Hutan Simpan Dara berkeluasan lebih 133 hektar bagi aktiviti kajian mengenai spesis tumbuhan di situ.

Beliau berkata, petak ekologi tersebut juga bakal dijadikan sebagai kawasan pembelajaran kepada pengunjung Pulau Tenggol terutama generasi muda supaya mereka lebih mengenali dan menghargai sumber alam sekitar itu.

“Di sebahagian kawasan hutan simpan ini, kita akan meletakkan papan tanda yang memaparkan nama dan maklumat mengenai spesis-spesis tumbuhan yang terdapat di dalam hutan simpan ini untuk pengetahuan para pengunjung,” katanya.

Sementara itu, pemilik bersama Tenggol Coral Beach Resort Galaxxy Siew berkata, kewujudan hutan simpan tersebut juga merupakan satu daripada daya tarikan pelancong ke pulau itu terutama pencinta alam semula jadi.

“Kita memang sangat berharap kawasan hutan di Pulau Tenggol ini sentiasa terpelihara daripada sebarang aktiviti pembangunan kerana ia memberi satu lagi nilai tambah kepada Pulau Tenggol kerana bukan sahaja golongan penyelam malah mereka yang sukakan tumbuh-tumbuhan juga akan suka datang ke sini.

“Kewujudan hutan simpan yang mengelilingi kawasan pulau juga menjadikan cuaca di sini sentiasa redup dan teduh. Jadi, pelancong dapat mandi di pantai tanpa rasa panas walaupun pada waktu tengah hari,” katanya yang ditemui pemberita pada program ‘Jom ke Pulau Tenggol’ selama empat hari bermula Khamis lepas.

Tenggol Coral Beach Resort yang beroperasi sejak 2013 merupakan antara tiga resort yang terdapat di Pulau Tenggol.

Dalam pada itu, Siew berkata, bagi menggalakkan pengunjung lebih menghargai Hutan Simpan Pulau Tenggol, pihaknya menyediakan laluan pendakian di sebuah bukit berhampiran resort itu yang berketinggian kira-kira 100 meter.

Beliau berkata, apabila berada di puncak bukit tersebut, para pendaki bukan sahaja disajikan dengan pemandangan Laut China Selatan malah mereka akan dapat menikmati kehijauan kawasan Hutan Simpan Pulau Tenggol yang terletak di bahagian belakang bukit. – Bernama


Mahdzir Khalid nafi terlibat ‘Langkah London’

BANGI, 18 Jamadilakhir 1444H, Rabu – Naib Presiden UMNO, Datuk Seri Mahdzir Khalid menafikan penglibatannya dalam ‘Langkah London’ walaupun mengesahkan berada di United Kingdom (UK), ketika itu.

Tegasnya, dakwaan dirinya terbabit dalam langkah itu bersama beberapa pemimpin lain tidak benar sama sekali.

Beliau berkata demikian sebagai mengulas dakwaan seorang penulis blog mengenai pembabitan beliau bersama Datuk Seri Ismail Sabri dalam gerakan menjatuhkan Presiden UMNO, Datuk Seri Dr Ahmad Zahid Hamidi menjelang Perhimpunan Agung UMNO 2022 bermula malam ini.

Seorang penulis blog mendakwa dua Naib Presiden UMNO itu mengadakan pertemuan dengan beberapa pemimpin di London untuk menjatuhkan Ahmad Zahid sebagai Presiden UMNO.

Dakwaan itu menyatakan gerakan sulit yang dinamakan ‘Langkah London’ bertujuan menjatuhkan Ahmad Zahid dalam usaha menggulingkan Kerajaan Perpaduan pimpinan Datuk Seri Anwar Ibrahim.

“Saya nafi kerana tidak ada pun, memang saya pergi London tapi saya tidak jumpa pun dengan sesiapa dan orang-orang yang disebut dalam dakwaan itu.

“Datuk Seri Ismail Sabri Yaakob pun sudah buat kenyataan, dia tidak ada di London dan berada di Dubai. Jadi Langkah London tidak betul,” katanya seperti dipetik portal tempatan hari ini.

Sebelum ini, tular gambar yang menunjukkan beberapa individu didakwa termasuk Pengerusi Perikatan Nasional (PN), Tan Sri Muhyiddin Yassin mengadakan pertemuan tertutup di London.

Dalam pada itu, bekas Menteri Pendidikan itu mengakui sudah lali dengan dakwaan terhadap dirinya.

“Ke mana sahaja saya pergi ada sahaja ‘langkah’, saya ada di London baru-baru ini, jadi saya fikir jauh nak pergi sampai ke London.

“Dulu Langkah Kajang sahaja, tidak betul sebenarnya, jadi saya fikir sebagai salah satu orang lama dalam UMNO, saya pun telah bersetuju dengan parti untuk menubuhkan Kerajaan Perpaduan.

“Saya berada dalam mesyuarat di mana keputusan dibuat untuk menubuhkan kerajaan Perpaduan dengan PH,” katanya.

Pada masa sama, beliau mempersoalkan mengapa namanya turut terpalit dalam agenda berkenaan.

“Mengapa pula ada sekumpulan dikaitkan dengan nama saya pergi ke London adakan mesyuarat dan berusaha untuk mencari jalan untuk menjatuhkan kerajaan,” katanya.


Mufti sepakat SOP surau, masjid diperketat elak berlaku kluster

BAGAN SERAI, 3 Zulhijjah 1442H, Selasa – Para mufti bersepakat prosedur operasi standard (SOP) surau dan masjid akan terus diperketat dan dipantau dalam usaha membendung penularan COVID-19, susulan diberi kebenaran dibuka semula kepada orang ramai.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, SOP lebih ketat itu penting bagi mengelakkan berlakunya ‘kluster pusat ibadah’ sekali gus nikmat mengimarahkan surau dan masjid ditarik balik.

“Untuk masalah masjid ini, saya sentiasa merujuk Jawatankuasa Muzakarah Majlis Kebangsaan Bagi Hal Ehwal Agama Islam Malaysia. Ini penting supaya berlaku kebersamaan antara mufti dan pihak yang mewakili kerajaan negeri. Kesemuanya sepakat supaya SOP masjid ini diperketatkan.

“Ini tidak dapat dinafikan. Peluang (mengimarahkan masjid) ini perlu dijaga betul-betul untuk mengelakkan kluster masjid,” katanya dalam sidang media selepas menyerahkan kotak makanan dan beg sekolah di sini hari ini.

Umat Islam di Wilayah Persekutuan Kuala Lumpur, Putrajaya dan Labuan mendapat kebenaran untuk kembali mengimarahkan surau dan masjid dengan pematuhan SOP yang ketat, mulai 9 Julai lepas.

Selain itu, solat Jumaat dan fardu turut dibenarkan di beberapa negeri yang beralih ke Fasa Dua Kawalan Pergerakan dalam Pelan Pemulihan Negara. – Bernama


PAIP hargai sumbangan ISMA, Yayasan Maghfirah dan Aman Palestin bantu mangsa banjir

BANGI, 27 Jamadilawal 1442H, Isnin – Pengurusan Air Pahang Berhad (PAIP) menghargai sumbangan yang diberikan Ikatan Muslimin Malaysia (ISMA), Yayasan Maghfirah dan Aman Palestin bagi membantu proses pemulihan bekalan air di daerah Raub.

PAIP dilaporkan berkata, pihaknya menerima dua lori tangki dan 10 unit tangki air statik daripada sumbangan Misi Bantuan Banjir ISMA 2021.

“PAIP daerah Raub menyusun jadual operasi secara berpusat dan telah membekalkan air ke Kg Sungai Pasu yang berjumlah 200 akaun.

“Pihak PAIP sangat menghargai sumbangan bantuan ini dan merakamkan jutaan terima kasih,” katanya menerusi pesanan ringkas kepada Relawan Muda ISMA.

Misi Bantuan Banjir ISMA 2021 dilancarkan bagi membantu mangsa yang terjejas di negeri-negeri Pantai Timur dan Perak.

Sebanyak RM500,000 kutipan dana disasarkan bagi menampung keperluan mangsa ketika dan pasca banjir.

Sehubungan itu, mana-mana pihak swasta, perseorangan atau sesiapa sahaja yang ingin menghulurkan sumbangan wang ringgit, boleh disalurkan kepada Yayasan Maghfiran (CIMB- 8603221427).


Jordan kecam pencerobohan Israel di Baitulmaqdis Timur

AMMAN, 13 Rejab 1443H, Rabu – Jordan mengecam pencerobohan negara haram Israel terhadap kejiranan Sheikh Jarrah di Baitulmaqdis Timur yang diduduki.

Jurucakap Kementerian Luar Jordan, Haitham Abu Al-Foul dalam satu kenyataan menegaskan, arahan pengusiran terhadap penduduk kejiranan Sheikh Jarrah di Baitulmaqdis Timur adalah melanggar undang-undang antarabangsa dan kemanusiaan.

Tegasnya, Israel sebagai kuasa penjajah bertanggungjawab untuk melindungi dan mempertahankan hak rakyat Palestin di rumah mereka, sambil menambah tindakan rejim pengganas meningkatkan pendudukan menjejaskan keamanan.

Ahad lalu, sekurang-kurangnya 31 rakyat Palestin di kejiranan Sheikh Jarrah cedera dan 12 yang lain ditahan apabila tentera rejim Zionis menyerang perhimpunan yang membantah arahan pengusiran Israel terhadap keluarga Palestin.

Tahun lalu, ketegangan memuncak di kawasan kejiranan itu selepas mahkamah Israel mengarahkan pengusiran beberapa keluarga Palestin yang memihak kepada peneroka haram.

Pada tahun 1956, 28 keluarga menetap di Sheikh Jarrah di bawah perjanjian antara kerajaan Jordan yang memerintah Tebing Barat termasuk Baitulmaqdis Timur – sebelum pendudukan haram Israel pada tahun 1967 – dan Agensi Kerja dan Bantuan Pertubuhan Bangsa-Bangsa Bersatu bagi Pelarian Palestin (UNRWA).

Bagaimanapun, persatuan penempatan Israel mendakwa kononnya rumah itu dibina di atas tanah dimiliki oleh orang Yahudi sebelum tahun 1948, satu tuntutan yang ditolak sekeras-kerasnya oleh penduduk Palestin. – Agensi


Tanah runtuh, kereta terjunam

GEORGE TOWN, 24 Safar 1443H, Jumaat – Sebahagian tembok penahan dan jalan di Lengkok Halia, Tanjung Bungah di sini mengalami tanah runtuh sehingga menyebabkan sebuah kereta yang diparkir di kawasan itu terjunam ke dalam runtuhan tersebut.

Bagaimanapun tiada kemalangan jiwa dalam kejadian itu kerana tiada pemandu atau penumpang dalam kereta jenis Proton Saga tersebut.

Berdasarkan rakaman video selama 13 saat yang tular di media sosial itu menunjukkan kereta tersebut diparkir di tepi jalan yang jalan berkenaan terletak di tebing sebuah parit kecil.

Datuk Bandar Majlis Bandaraya Pulau Pinang (MBPP), Datuk Ar Yew Tung Seang turut mengadakan lawatan di kawasan tanah runtuh itu berkata, kejadian tersebut dipercayai berlaku kira-kira pukul 9.30 pagi, tadi.

“Semalam kami (MBPP) mendapati terdapat rekahan pada tebing dan tembok penahan jalan itu, jadi kami telah mengarahkan pemilik kereta yang parkir di situ agar tidak meletakkan kenderaan di situ.

“Semasa kejadian tanah runtuh, terdapat enam kereta diparkir di situ namun lima daripadanya sempat dialihkan oleh pemilik kenderaan manakala sebuah lagi kereta tidak sempat dialihkan dan menyebabkan ia terjunam ke dalam runtuhan berkenaan,” katanya ketika dihubungi di sini hari ini.

Yew berkata, pihaknya ketika ini menunggu laporan lengkap berhubung kejadian itu daripada Jabatan Pengairan dan Saliran (JPS) dan Jabatan Kerja Raya (JKR) bagi mengetahui punca sebenar insiden tanah runtuh berkenaan.

Katanya, kawasan kejadian itu merupakan tanah rizab JPS dan pihaknya telah meminta mereka membaiki runtuhan tersebut.

“Punca kejadian itu masih dalam siasatan dan pihak JKR bersama JPS sedang menyediakan laporan berhubung perkara tersebut. Jalan ini akan ditutup sehingga kerja-kerja pembaikan dijalankan,” katanya. – Bernama


Semua menteri UMNO akan terus kekal dalam Kabinet: PM

KUALA LUMPUR, 17 Syaaban 1442H, Rabu – Perdana Menteri Tan Sri Muhyiddin Yassin hari ini berkata semua menteri daripada UMNO akan terus kekal berada dalam Kabinet kerajaan Perikatan Nasional (PN).

Perdana Menteri berkata kesepakatan itu dicapai selepas pertemuan beliau dengan menteri-menteri daripada UMNO pada Isnin (29 Mac) yang meminta nasihat berhubung kedudukan mereka dalam Kabinet kerajaan PN.

“Saya telah menasihati mereka supaya terus kekal berada di dalam Kabinet. Ini mengambil kira kepentingan rakyat dan negara.

“Alhamdulillah, atas nasihat yang saya berikan, kesepakatan telah dicapai bahawa semua menteri UMNO akan terus kekal berada di dalam Kabinet,” katanya dalam kenyataan di sini hari ini.

Muhyiddin berkata pada masa ini, tumpuan utama kerajaan adalah untuk memerangi COVID-19, melaksanakan program imunisasi kebangsaan dan memulihkan ekonomi negara.

Beberapa menteri daripada UMNO memegang portfolio penting yang berkaitan dengan fokus utama kerajaan pada masa ini.

“Justeru, saya tidak mahu peletakan jawatan mereka dari Kabinet menjejaskan segala perancangan kerajaan untuk mengatasi masalah COVID-19 dan memulihkan ekonomi negara,” kata Muhyiddin.

Pada Isnin menteri-menteri daripada UMNO mengadakan pertemuan dengan Perdana Menteri berikutan ketetapan Perhimpunan Agung UMNO 2020 di ibu negara untuk memutuskan kerjasama politik dengan Bersatu pada Pilihan Raya Umum ke-15.

Pada Ahad, Presiden UMNO Datuk Seri Dr Ahmad Zahid Hamidi berkata usul memutuskan kerjasama politik dengan Bersatu yang menerajui kerajaan Perikatan Nasional itu dipersetujui sebulat suara oleh perwakilan parti yang menghadiri perhimpunan itu.

Perhimpunan tahunan itu turut meluluskan usul Ahli Parlimen UMNO dan Barisan Nasional (BN) seramai 42 orang tidak akan bersama kerajaan PN apabila Parlimen dibubarkan. – Bernama


Surah al-Kahfi dan fitnah dunia

1. DALAM zaman yang penuh dengan tipudaya dunia ini, marilah sama-sama kita merenungi pengajaran dari Surah al-Khafi. Allah mempersembahkan kepada kita empat kisah yang mempunyai simbol kepada mesej yang ingin disampaikan.

2. Kisah Pemuda Kahfi pada permulaan surah ini adalah menggambarkan bagaimana sekumpulan pemuda yang lari berusaha menyelamatkan agama mereka.

3. Kisah kedua pula adalah mengenai pemilik kebun yang dikurniakan oleh Allah harta dunia dan bagaimana harta dunia itu akhirnya menjadikan dia kufur dan jauh dari Allah. Manusia terkadang berbangga dengan harta dan pengikutnya yang ramai. Firman Allah:

وَكَانَ لَهُۥ ثَمَرٌ فَقَالَ لِصَٰحِبِهِۦ وَهُوَ يُحَاوِرُهُۥٓ أَنَا۠ أَكْثَرُ مِنكَ مَالًا وَأَعَزُّ نَفَرًا

“Tuan kebun itu pula ada mempunyai harta (yang lain); lalu berkatalah ia kepada rakannya, semasa ia berbincang dengannya: “Aku lebih banyak harta daripadamu, dan lebih berpengaruh dengan pengikut-pengikutku yang ramai”. (al-Kahfi: 34)

4. Perhatikan dalam ayat ini, bagaimana Allah menyebutkan bahawa harta yang banyak, pengaruh yang kuat serta pengikut yang ramai menjadikan manusia keliru dan akhirnya merasa tinggi diri, ego dan jauh dari bimbingan Allah.

5. Kemudian Allah mendatangkan kisah Nabi Musa pula, yang menceritakan tentang ujian ilmu. Dalam sebuah hadis, Nabi Musa dikatakan tidak menyangka bahawa ada orang yang mempunyai ilmu yang lebih sedikit dari dirinya. Lalu Allah wahyukan kepadanya tentang Nabi Khidir. Kisah ini dipaterikan dalam Surah al-Kahfi bagaimana ilmu yang tersemat dalam diri seseorang berupaya menjadikan mereka ego dan sombong.

6. Manakalah kisah yang terakhir adalah mengenai kisah Zulkarnain dan fitnah kuasa. Allah kurniakan kuasa kepada manusia adalah bagi memelihara agama Allah dan bukan menjadi sombong kepadanya.

7. Menariknya dipenghujung surah ini Allah menegaskan dengan satu amalan yang paling sia-sia. Manusia merasakan dia telah melakukan kebaikan, amalan atau sumbangan yang paling banyak sedangkan amalan itu pada hakikatnya sia-sia di sisi Allah. Firman Allah:

“قُلْ هَلْ نُنَبِّئُكُمْ بِالأَخْسَرِينَ أَعْمَالا * الَّذِينَ ضَلَّ سَعْيُهُمْ فِي الْحَيَاةِ الدُّنْيَا وَهُمْ يَحْسَبُونَ أَنَّهُمْ يُحْسِنُونَ صُنْعًا”

Katakanlah (wahai Muhammad): “Mahukah Kami khabarkan kepada kamu akan orang-orang yang paling rugi amal-amal perbuatannya? (Iaitu) orang-orang yang telah sia-sia amal usahanya dalam kehidupan dunia ini, sedang mereka menyangka bahawa mereka sentiasa betul dan baik pada apa sahaja yang mereka lakukan”.

8. Ia adalah pengajaran buat kita semua bahawa dalam segala kurniaan nikmat dan fitnah dunia yang Allah berikan kepada kita, janganlah dunia menyebabkan kita lari dan dari petunjuk Allah, sombong dan ego dalam kehidupan dunia yang sementara.

Semoga Allah membimbing kita.

Dr. Ahmad Sanusi Azmi


Pesawat ambulans Abu Dhabi terhempas, empat nyawa terkorban

ABU DHABI, 26 Safar 1443H, Ahad – Empat orang terkorban selepas pesawat ambulans Abu Dhabi yang dipandu polis emirat terhempas pada hari Sabtu.

Polis Abu Dhabi memaklumkan, mangsa adalah juruterbang, Khamis Saeed al-Houli, dan Muhammed al-Rashidi, doktor Shahid Farouk Gholam, dan jururawat Joel Qiui Sakara Minto.

Ibu Pejabat Besar Polis Abu Dhabi mengucapkan takziah atas kematian empat anggota pasukan perubatannya yang terkorban dalam nahas pesawat ambulans ketika bertugas, semalam.

“Empat orang terbunuh dalam nahas pesawat ambulans.

“Komando polis mengucapkan takziah dan simpati  kepada keluarga, kenalan dan rakan sekerja mereka,” kata pasukan itu.

Bagaimanapun, polis tidak mendedahkan perincian lokasi dan punca kemalangan itu berlaku. – Agensi


Annuar perlu jelas isu jual bir, elak kekeliruan

BANGI, 7 Rabiulakhir 1442H, Isnin – Dewan Bandaraya Kuala Lumpur (DBKL) dituntut memberi penjelasan berhubung kenyataan Menteri Wilayah Persekutuan, Tan Sri Annuar Musa bahawa bir tidak tersenarai minuman keras yang memabukkan dan masih dibenarkan dijual di kedai runcit serta serbaneka.

Sebelum ini, Annuar Musa berkata, kedai runcit yang tidak sesuai dilesenkan menjual arak tidak akan diperbaharui Lesen Minuman Keras (LMK) menjelang Oktober 2021.

“Bir masih boleh dijual di kedai sedemikian tapi pada waktu-waktu ditetapkan yang peraturan ini diguna pakai di semua negara.

“Ada garis panduan lama yang dikekalkan termasuk larangan menjual arak di tempat sensitif seperti berhadapan sekolah dan rumah ibadat,” katanya.

Pertubuhan-Pertubuhan Pembela Islam (PEMBELA) menyifatkan kenyataan itu mengejutkan malah menimbulkan kekekecewaan dan kekesalan dalam kalangan rakyat terutamanya penduduk Kuala Lumpur yang pada asalnya gembira dengan pengumuman DBKL pada 15 November lepas.

Serentak itu, gabungan 300 pertubuhan bukan kerajaan (NGO) itu menggesa DBKL tegas dalam menguatkuasakan pengharaman arak secara menyeluruh iaitu meliputi bir kerana termasuk dalam kategori arak.

Pengerusi PEMBELA, Haji Aminuddin Yahaya berkata, jika tidak, pengumuman ‘DBKL telah mengharamkan arak’ adalah sesuatu yang mengelirukan (misleading) sekali gus akan mencalarkan integriti dan kredibiliti DBKL.

“Pengharaman penjualan segala jenis arak di tempat umum seperti kedai runcit dan serbaneka adalah selari dengan hukum-hukum syarak seperti yang terkandung dalam Akta Kesalahan Jenayah Syariah (Wilayah-Wilayah Persekutuan) 1997, Akta 559, Seksyen 19.

“Maka, adalah sangat berpatutan dan mempunyai asas yang kuat untuk DBKL dan Kementerian Wilayah Persekutuan bertindak mengikut akta yang ada, terutama dalam menetapkan apa-apa polisi termasuk dalam konteks penjualan arak ini,” katanya dalam kenyataan hari ini.

Pada awalnya, Haji Aminuddin berkata, PEMBELA gembira dengan pengumuman ‘pengharaman arak’ di kedai-kedai runcit, kedai serbaneka dan kedai-kedai ubat-ubatan Cina oleh DBKL.

Namun kesal apabila Menteri Wilayah Persekutuan menyatakan bir tidak tersenarai minuman keras yang memabukkan dan masih dibenarkan dijual di kedai runcit serta serbaneka.

“Sehubungan itu, PEMBELA mengajak NGO-NGO, parti-parti politik dan seluruh rakyat Malaysia menyokong inisiatif ini supaya usaha pengharaman penjualan arak di tempat-tempat awam dapat direalisasikan.

“Tujuannya supaya kita menuju sebuah negara yang sejahtera, sihat dan selamat tanpa arak,” katanya.


Serahkan kepada pucuk pimpinan tentukan hubungan MN: Annuar

KOTA BHARU, 1 Rejab 1443H, Khamis – Keputusan hubungan kerjasama antara UMNO dengan PAS menerusi Muafakat Nasional (MN) perlu diserahkan kepada pucuk pimpinan tertinggi kedua-dua parti berkenaan, kata Ahli Parlimen Ketereh, Tan Sri Annuar Musa.

Bekas Setiausaha Agung UMNO yang turut sama terbabit dalam proses rundingan MN sehingga piagam MN dimeterai UMNO dan PAS pada 14 September 2019 itu berkata, isu besar seperti itu perlu diserahkan kepada pemimpin parti kerana MN itu diputuskan Muktamar Pas dan Perhimpunan Agung UMNO.

“Selagi Muktamar PAS dan Perhimpunan Agung UMNO tidak membuat apa-apa pada saya MN masih wujud, masih kekal,” katanya kepada pemberita selepas mengadakan lawatan kerja ke Jabatan Penyiaran Kelantan di Radio Televisyen Malaysia (RTM), di sini hari ini.

Beliau yang juga Menteri Komunikasi dan Multimedia berkata demikian ketika diminta mengulas mengenai sejauh mana hubungan kerjasama MN antara PAS dan UMNO apabila terdapat beberapa pimpinan daripada kedua-dua parti terbabit sering berbalas kenyataan mengenai isu berkenaan.

Annuar yang juga Ketua Bahagian UMNO Ketereh berkata, mana-mana individu yang tidak terbabit dalam pembentukan MN, dinasihatkan supaya tidak memberi kenyataan atau gambaran yang kurang baik terhadap kerjasama ini.

Sebelum ini, media melaporkan UMNO Kelantan dan Terengganu telah membuat keputusan untuk tidak meneruskan kerjasama dengan PAS negeri menerusi MN. – Bernama


Petisyen ‘Jangan Kuburkan Kes Adib’ raih 23,150 tandatangan

Oleh Zuhayati Yazid

BANGI, 2 Rabiulawal 1443H, Sabtu – Solidariti terhadap kes kematian anggota bomba, Allahyarham Muhammad Adib Mohd Kassim terus ditonjolkan rakyat di negara ini.

Perkara itu dibuktikan menerusi pestisyen ‘Jangan Kuburkan Kes Adib’ yang masih mendapat sambutan membanggakan selepas seminggu dilancarkan.

Sehingga 5.30 petang tadi, petisyen berkenaan berjaya menghimpunkan 23,150 tandatangan.

Petisyen yang dilancarkan Pertubuhan-Pertubuhan Pembela Islam (PEMBELA) itu bertujuan membuka mata pemimpin untuk lebih cakna dan memandang serius dengan kemarahan rakyat berhubung kes berkenaan.

Presidennya, Haji Aminuddin Yahaya, sebelum ini menzahirkan rasa kecewa berhubung kes kematian Allahyarham Muhammad Adib yang ditutup dan hanya akan dibuka semula jika terdapat bukti baharu.

Bagaimanapun, terbaharu, Perdana Menteri, Datuk Seri Ismail Sabri Yaakob memutuskan untuk mewujudkan satu jawatankuasa khas bagi memastikan siasatan menyeluruh, telus dan pembelaan sewajarnya terhadap kes kematian berkenaan.

Jawatankuasa yang dipersetujui oleh Jemaah Menteri ini akan diberi tempoh selama enam bulan bagi memperoleh dapatan dan cadangan yang akan dibentangkan di dalam mesyuarat Kabinet untuk tindakan susulan.

Allahyarham Muhammad Adib yang parah dipukul ketika insiden di Kuil Sri Maha Mariamman di Subang Jaya menghembus nafas terakhir di Institut Jantung Negara pada 17 Disember 2018 selepas 21 hari menerima rawatan.

Bagaimanapun punca kematiannya dipertikaikan sama ada akibat diserang atau kerana kemalangan.


Dahulukan calon muslim bertanding di Parlimen Alor Setar

BANGI, 27 Zulkaedah 1441H, Ahad – Mana-mana gabungan parti yang bertanding di kerusi Parlimen Alor Setar perlu mendahulukan calon muslim berwibawa – kerana kawasan berkenaan adalah majoriti pengundi Melayu.

Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin berkata, perubahan mesti dilakukan pada Pilihan Raya Umum ke-15 nanti bagi memastikan agenda agama, bangsa dan negara tercapai.

Justeru katanya, kerusi Parlimen kawasan majoriti Islam dan Melayu mestilah orang muslim yang bertanding.

Memberi contoh MCA, beliau berkata, parti berkenaan telah bertanding di 39 kerusi Parlimen termasuk 10 kawasan yang dikomposisi oleh bangsa Melayu pada PRU-14lalu.

“…dan kalah kesemuanya kecuali di Parlimen Ayer Hitam. Menghantar calon MCA di kawasan majoriti Melayu adalah sedekah untuk kalah.

“PH (Pakatan Harapan) juga seharusnya mendahulukan calon Melayu muslim di kawasan Parlimen ini,” tulisnya dalam satu kenyataan hari ini.

Alor Setar adalah antara kawasan Parlimen majoriti pengundi Melayu yang tinggi – 63.58 peratus dan angka majoriti ini akan terus meningkat.

Pada PRU14, MCA meletakkan Datuk Yoo Wei How sebagai calon bagi kerusi Parlimen Alor Setar, namun kalah dengan calon PKR, Chan Ming Kai.

Wei How hanya memperoleh 14,181 undi manakala calon PAS, Muhammad Aminur Shafiq Mohamad Abduh (17,275 undi) dan Ming Kai (32,475 undi).


ATM akan bina satu lagi Hospital Medan di Turkiye

BANGI, 22 Rejab 1444H, Isnin – Angkatan Tentera Malaysia (ATM) akan membina sebuah lagi Hospital Medan Malaysia (HMM) dalam skala yang lebih kecil bagi membantu mangsa gempa bumi di Turkiye.

Panglima Tentera Darat, Jeneral Tan Sri Zamrose Mohd Zain berkata, kumpulan tinjau akan bergerak ke kawasan berkenaan bagi mengenal pasti lokasi yang bersesuaian.

“Ketika ini, terdapat seramai 110 anggota tentera. Mereka terlatih dengan pelbagai operasi dan situasi.

“Mereka akan melaksanakan misi yang dijangka selama enam minggu, namun akan dilanjutkan sekiranya perlu mengikut keadaan semasa,” katanya seperti dipetik Sinar Harian, hari ini.

Sebelum ini, ATM membina sebuah HMM di Turkiye bagi memberikan perkhidmatan perubatan kepada mangsa.

Hospital berkenaan dijangka beroperasi Rabu ini dengan menawarkan perkhidmatan perubatan tahap 1 dan 2 selain melakukan pembedahan.

Sabtu lalu, ATM menghantar kumpulan terakhir pasukan perubatan bagi mengendalikan operasi HMM di Turki.


3 lagi rakyat Palestin dibunuh kejam

RAMALLAH, 13 Jamadilawal 1444H, Khamis – Tentera negara pengganas Israel membunuh tiga rakyat Palestin ketika serbuan awal pagi Khamis di Tebing Barat yang diduduki.

Serbuan tentera menyasarkan bandar Jenin dan kem pelarian di utara Tebing Barat.

Kawasan itu merupakan kubu kuat pejuang Palestin, susulan itu Israel telah meningkatkan serbuan di sana dalam beberapa bulan kebelakangan ini.

Agensi berita rasmi Palestin melaporkan bahawa ‘konfrontasi dan pertempuran ganas’ meletus antara penduduk Jenin dan tentera Israel.

Foto lama yang tular di media sosial menunjukkan dua daripada tiga rakyat Palestin yang terbunuh bergambar bersama senapang.

Media Palestin turut berkongsi rakaman yang menunjukkan sebuah ambulans terkena tembakan Israel di Jenin.

Beberapa puak Palestin di bandar itu menggesa mogok umum bagi menunjukkan solidariti dengan keluarga mangsa yang terkorban.

Semalam, tentera Israel menembak mati seorang pejuang Palestin yang melepaskan tembakan ke arah mereka berhampiran penempatan Ofra di Tebing Barat.

Lebih 140 rakyat Palestin terbunuh dalam pertempuran Israel-Palestin di Tebing Barat dan timur Baitulmaqdis tahun ini, menjadikannya tahun yang merekodkan kematian tertinggi sejak 2006.

Tentera Israel mendakwa, kebanyakan rakyat Palestin yang terbunuh adalah ahli kumpulan pejuang Palestin.

Bagaimanapun, kumpulan pemuda yang membaling batu bagi membantah pencerobohan tentera Israel dan individu lain yang tidak terbabit dalam konfrontasi juga telah terbunuh.

Israel telah melakukan serbuan dan tangkapan setiap hari di seluruh Tebing Barat, dalam operasi yang didorong oleh serangan bertubi-tubi Palestin terhadap Israel pada musim bunga yang mengorbankan 19 orang.

Tentera mendakwa, serbuan itu bertujuan untuk memusnahkan rangkaian pejuang dan menggagalkan serangan masa depan, bagaimanapun rakyat Palestin berkata, mereka mengukuhkan pendudukan terbuka Israel yang kini memasuki tahun ke-56.

Menurut statistik Israel, sekurang-kurangnya 31 orang maut dalam serangan Arab di Israel dan Tebing Barat yang diduduki tahun ini. – Agensi


Ahli ekonomi berbeza pendapat berhubung pemulihan ekonomi global: Laporan WEF

KUALA LUMPUR, 11 Syawal 1444H, Selasa – Kalangan pakar berbeza pendapat mengenai prospek pemulihan ekonomi global, dengan masing-masing hampir seimbang iaitu kira-kira 45 peratus  menjangkakan kemelesetan global berlaku pada tahun ini manakala jumlah yang sama mengunjurkan sebaliknya, demikian menurut laporan terkini Forum Ekonomi Dunia (WEF).

Laporan Tinjauan Ketua Ahli Ekonomi WEF itu menunjukkan kalangan pakar tersebut juga mengunjurkan bahawa dinamik pertumbuhan dan inflasi berbeza mengikut rantau.

Bagi dasar ekonomi, sebanyak 72 peratus daripada ketua ahli ekonomi itu mengunjurkan dasar perindustrian yang proaktif akan menjadi semakin ketara dalam tempoh tiga tahun akan datang.

“Biarpun majoriti tidak melihat gangguan sektor kewangan baru-baru ini sebagai petunjuk kelemahan sistemik, namun aspek kegagalan serta ketidaktentuan bank selanjutnya dianggap sebagai satu kemungkinan pada tahun ini.

“Ekoran kejatuhan bank baru-baru ini dan pergolakan pasaran kewangan, ketua ahli ekonomi menyatakan keyakinan terhadap integriti sistemik pasaran global,” kata WEF dalam satu kenyataan.

Bagaimanapun, dua pertiga ketua ahli ekonomi berpendapat kegagalan bank dan gangguan akan berterusan, manakala lebih 80 peratus berkata mereka menjangkakan perniagaan akan sukar untuk mendapatkan pinjaman bank ekoran kriteria ketat yang dikenakan.

“Mereka juga mengetengahkan tentang kesan domino kadar faedah tinggi, terutamanya dalam sektor hartanah, yang mana dua pertiga menjangka kadar tinggi akan menyebabkan gangguan ketara pada 2023 dan 2024,” katanya.

WEF berkata kebanyakan aktiviti rancak dijangka berlaku di Asia dengan pembukaan semula sempadan China bakal memacu semula ekonomi negara itu dan meransang aktiviti di seluruh rantau.

Lebih daripada 90 peratus ketua ahli ekonomi menjangkakan sekurang-kurangnya pertumbuhan sederhana di Asia Timur dan Pasifik serta Asia Selatan.

Mengenai inflasi, WEF berkata, berlaku peningkatan yang ketara di semua rantau dalam nisbah responden yang menjangkakan inflasi tinggi pada 2023 dengan 76 peratus ketua ahli ekonomi menjangkakan kos sara hidup kekal meruncing di banyak negara.

Menurutnya, inflasi keseluruhan telah mula mereda, tetapi inflasi teras masih lagi kekal, bertahan lebih lama daripada yang dijangkakan.

“Dinamik ini amat ketara terutamanya di Eropah dan Amerika Syarikat, yang mana majoriti ketua-ketua ahli ekonomi – masing-masing pada 90 peratus dan 68 peratus, – menjangkakan inflasi yang tinggi atau sangat tinggi tahun ini,” kata laporan itu.

Menurut Pengarah Urusan WEF Saadia Zahidi, edisi terkini Laporan Tinjauan Ketua Ahli Ekonomi itu mengetengahkan ketidaktentuan perkembangan ekonomi semasa.

“Pasaran buruh terbukti berdaya tahan buat masa ini, tetapi pertumbuhan kekal lembap, ketegangan global semakin meningkat, dan kos sara hidup kekal meruncing di banyak negara.

“Keputusan ini menunjukkan akan keperluan mendesak untuk penyelarasan dasar global jangka pendek serta kerjasama jangka panjang bagi rangka kerja baharu untuk pertumbuhan yang akan menggabungkan keterangkuman, kemampanan dan daya tahan ke dalam dasar ekonomi,” katanya. – Bernama


Putaran roda hina Agong takkan berakhir selagi UMANY wujud!

BANGI, 27 Rabiulawal 1442H, Jumaat – Meminta maaf selepas puas melakukan kerosakan bukanlah suatu perkara asing bagi pertubuhan seperti Persatuan Pemuda Baharu Universiti Malaya (UMANY) yang menjadikan perkara tersebut sebagai modus operandi mereka.

Putaran roda sedemikian dijangka tidak akan berakhir selagi pertubuhan dipercayai pro-DAP itu masih wujud di muka bumi Malaysia.

Atas dasar itu, Ketua Angkatan Pemuda Barisan Jemaah Islamiah Se-Malaysia (ANGKASA), Hazwan Mohamad mendesak, supaya UMANY diharamkan serta dibatalkan pendaftarannya.

Beliau juga berharap, penggerak UMANY disiasat dan didakwa secara telus tanpa sebarang campur tangan politik atas segala permasalahan telah ditimbulkan.

“Sebab itu saya tidak gemar melihat persatuan mahasiswa yang hanya menuntut agar UMANY ini tarik balik kenyataan dan mohon maaf sahaja.

“UMANY perlu diharamkan, dibatalkan pendaftarannya. Dan penggeraknya perlu disiasat dan didakwa setelus-telusnya. Kerana bukan kali pertama mereka membuat onar.

“Isu UMANY sudah ada perkembangan positif nampaknya bila salah seorang penggeraknya sudah di soal siasat dan akan didakwa,” katanya dalam kenyataan.

Dalam pada itu, Hazwan menyatakan, rasa bangga terhadap Kelab Mahasiswa Berjasa (WIBAWA) diketuai Azrul Azham selaku Presiden sertai saf kepimpinannya yang begitu tegas ‘melawan’ UMANY.

“Beliau pernah bagi tahu saya, beliau dan WIBAWA akan lawan sehingga UMANY tersungkur di pintu Universiti Malaya dan di muka bumi Malaysia.

“Begitulah hebatnya bila bersama dengan agenda yang besar, maka jiwanya juga akan menjadi besar.

“Lebih enam laporan polis di seluruh Malaysia dari WIBAWA dan juga saya dapat tahu hasil gerakan WIBAWA ini telah mengaspirasi ramai lagi persatuan mahasiswa menentang UMANY,” katanya lagi.


Erdogan ikrar selesaikan visa EU secepat mungkin

ANKARA,12 Zulkaedah 1444H, Khamis – Presiden Turkiye, Recep Tayyip Erdogan berikrar untuk menyelesaikan ‘masalah’ rakyatnya untuk mendapatkan visa ke negara Kesatuan Eropah (EU).

Ketika berucap dalam Perhimpunan Agung Kesatuan Komoditi Turkiye ke-79 di Ankara semalam, beliau menyifatkan kesukaran dihadapi mereka sebagai pemerasan politik.

“Kami akan selesaikan masalah visa yang dilihat sebagai pemerasan politik ini secepat mungkin,” katanya.

Sejak beberapa tahun kebelakangan ini, rakyat Turkiye berdepan kesukaran yang ketara untuk memohon visa EU dengan permohonan yang ketat selain perlu menunggu selama berbulan-bulan bagi mendapat tarikh janji temu bagi kelulusan.

Hakikat, Turkiye menyediakan akses yang lebih mudah kepada rakyat di negara-negara EU untuk memasuki negara dengan mengecualikan permohonan visa sejak 2020.

Namun, EU tetap mengekalkan kaedahnya dengan mengekalkan penelitian ketat terhadap permohonan visa daripada rakyat Turkiye.

Meskipun EU tidak mengakui diskrimasi berkenaan, ramai yang percaya perkara berkenaan dilakukan sebagai hukuman atau pengaruh yang memaksa Turkiye memperbaharui inisiatif polisi dalam dan luar negara. – Agensi


Ahmad Zahid mohon pasport dikembalikan untuk jalankan tugas rasmi

KUALA LUMPUR, 4 Rejab 1444H, Khamis – Datuk Seri Dr Ahmad Zahid Hamidi memohon untuk mendapatkan semula pasport antarabangsanya secara kekal bagi menjalankan tugas rasmi sebagai timbalan perdana menteri.

Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram melibatkan dana Yayasan Akalbudi, yang kini prosidingnya di peringkat pembelaan.

Menerusi afidavit sokongan permohonan itu, Ahmad Zahid, 70, berkata permohonan tersebut adalah bersifat bona fide (berniat baik) dan hanya bertujuan untuk memohon kebenaran bagi pelepasan pasport agar beliau dapat menjalankan tugas rasmi dengan lancar.

Ahmad Zahid yang juga Menteri Kemajuan Desa dan Wilayah berkata, beliau mempunyai beberapa kekangan untuk menjalankan tugas seperti menteri lain kerana tidak mempunyai akses kepada pasport tersebut.

“Sebagai Timbalan Perdana Menteri, saya telah menerima mandat dan tanggungjawab utama daripada Perdana Menteri yang ke-10, Datuk Seri Anwar Ibrahim untuk mewakilkan beliau dalam beberapa urusan pentadbiran negara,” katanya yang memfailkan notis permohonan berserta afidavit sokongan itu di Mahkamah Tinggi di sini, pada 20 Januari lepas.

Bagi melancarkan pergerakan dan urusan dalam menjalankan tugasan rasmi, Ahmad Zahid berkata, beliau dikehendaki berada di dalam dan luar negara yang memerlukan pasport berada dalam pegangannya sendiri.

Selain itu, Ahmad Zahid berkata, pasport tersebut diperlukan kerana ia adalah syarat dalam proses permohonannya untuk mendapatkan Pasport Diplomatik daripada Jabatan Imigresen Malaysia, bagi tujuan pergerakan rasmi keluar dan masuk negara.

“Adalah wajar untuk mahkamah mempertimbangkan bahawa kelulusan permohonan itu bakal memberi kebaikan serta kelangsungan terhadap pentadbiran Malaysia yang menjadi tanggungjawab setiap individu rakyat di negara ini,” katanya menerusi afidavit itu.

Ahmad Zahid berkata, permohonan tersebut tidak bersifat mala fide (berniat jahat) atau prejudis terhadap mana-mana pihak kerana beliau mengaku janji untuk tetap akan memberi kerjasama penuh dalam menyelesaikan kesnya sehingga ke peringkat akhir pembelaan.

“Saya turut mengaku janji bahawa saya akan patuh pada semua syarat-syarat yang ditetapkan oleh mahkamah dan akan memberi kerjasama penuh untuk menghadiri perbicaraan pada tarikh-tarikh yang telah ditetapkan,” jelasnya.

Menurutnya, permohonan itu sekali gus dapat mengurangkan jumlah permohonan-permohonan pelepasan pasport sementara kepada pihak mahkamah untuk membenarkannya ke luar negara bagi tujuan-tujuan rasmi.

Ahli Parlimen Bagan Datuk itu berkata, beliau tidak mempunyai niat untuk melarikan diri dari negara ini dan tidak menghadirkan diri ke prosiding mahkamah kerana beliau masih berkhidmat sebagai Ahli Parlimen dan bergiat aktif dalam bidang politik selain kesemuanya ahli keluarganya berada di negara ini.

Sehubungan itu, Ahmad Zahid memohon supaya mahkamah mengetepikan syarat tambahan jaminan iaitu penyerahan pasport kepada mahkamah dan memohon ia dikembalikan kepadanya secara kekal secepat mungkin selain mengekalkan wang jaminan RM2 juta dengan seorang penjamin yang dikenakan terhadapnya.

Hari ini ditetapkan untuk pengurusan kes bagi permohonan tersebut di hadapan Timbalan Pendaftar Mahkamah Tinggi Nurul Ain Hamzah yang dihadiri Timbalan Pendakwa Raya Abdul Malik Ayob dan peguam Nabihah Meor Azli mewakili Ahmad Zahid.

Mahkamah menetapkan pengurusan kes selanjutnya pada 3 Februari ini.

Pihak pembelaan telah memanggil enam saksi termasuk Ahmad Zahid pada perbicaraan kes itu yang kini di peringkat membela diri dan akan bersambung 10 April di hadapan Hakim Datuk Collin Lawrence Sequerah. – Bernama


Pengamal perubatan Islam gagal dapat kebenaran cabar keabsahan Akta 775

PUTRAJAYA, 14 Syaaban 1443H, Khamis – Seorang pengamal perubatan Islam hari ini gagal mendapat kebenaran daripada Mahkamah Persekutuan untuk mencabar perlembagaan berhubung keabsahan peruntukan dalam Akta Perubatan Tradisional dan Komplementari 2016 (Akta 775) berkaitan pengubatan Islam dan perubatan tradisional Melayu.

Hakim Mahkamah Persekutuan, Datuk Seri Mohd Zawawi Salleh menolak permohonan  Ramli Ghani untuk mendapatkan kebenaran itu kerana berpendapat Ramli tidak memenuhi syarat di bawah Perkara 4 (4) Perlembagaan Persekutuan.

Beliau berkata, Parlimen adalah kompeten untuk menggubal undang-undang atau Akta 775 dan menambah Seksyen 25 Akta itu hanyalah peraturan bagi pendaftaran pengamal perubatan termasuklah pengubatan Islam dan perubatan tradisional Melayu.

“Melihat keseluruhan akta, saya mendapati ia tidak melibatkan penentuan hukum syarak dan juga adat Melayu,” kata Hakim Zawawi.

Ramli memohon kebenaran untuk memulakan cabaran perlembagaan kerana mendakwa Parlimen tidak mempunyai kuasa untuk membuat undang-undang berhubung teknik pengubatan dalam Islam yang berada di bawah bidang kuasa Majlis Agama Islam Negeri dan Sultan adalah ketua agama.

Ramli menamakan Kementerian Kesihatan (KKM) dan kerajaan sebagai responden.

Ramli mendakwa akta itu tidak berperlembagaan kerana perkara berkaitan dengan pengubatan Islam dan perubatan tradisional Melayu adalah di bawah kuasa, prerogatif dan keistimewaan Sultan seperti yang dijamin di bawah Perkara 38 (4) Perlembagaan Persekutuan.

Beliau juga mendakwa Seksyen 25 dan 26 Akta itu adalah terbatal dan tidak sah.

Seksyen 25 menyatakan seseorang yang bukan seorang pengamal berdaftar tidak boleh, secara langsung atau tidak langsung, mengamalkan perkhidmatan perubatan tradisional dan komplementari dan sekiranya disabitkan kesalahan, dia boleh didenda tidak melebihi RM30,000 atau penjara tidak melebihi dua tahun atau kedua-duanya.

Seksyen 26 menyatakan pengamal berdaftar tidak boleh mengamal bidang amalan yang diiktiraf kecuali jika dia memegang perakuan pengamalan yang sah dan berkuat kuasa.

Pada prosiding hari ini, Ramli yang diwakili peguam Datuk Shaharudin Ali berhujah pengubatan Islam adalah berkait dengan agama Islam dan aspek rawatan yang diberikan oleh pengamal perubatan Islam adalah berkenaan rawatan terhadap penyakit mistik dan kerohanian yang tidak boleh digolongkan dalam kategori perubatan moden.

Beliau berkata, akta itu tidak sah kerana Parlimen tidak mempunyai kuasa untuk menentukan dan menetapkan garis panduan perubatan Islam kerana ia melibatkan undang-undang Islam.

“Pengubatan Islam tidak boleh dipisahkan daripada penggunaan ayat-ayat suci al-Quran dan Sunah Nabi,” katanya.

Peguam Kanan Persekutuan Shamsul Bolhassan yang mewakili KKM dan kerajaan berhujah akta itu adalah untuk mengawal selia perkhidmatan kesihatan dan perubatan termasuk profesion perubatan, yang berada di bawah Perkara 14, Senarai 1 Jadual Kesembilan Perlembagaan Persekutuan.

“Oleh itu Parlimen mempunyai kuasa untuk menggubal akta tersebut,” katanya.

Shamsul berkata, Seksyen 5 Akta itu juga memperuntukkan fungsi dan kuasa Majlis Perubatan Tradisional dan Komplementari yang mengawal selia perkhidmatan perubatan tradisional di Malaysia tetapi tidak berkaitan dengan perkara mengenai agama Islam dan adat resam Melayu.

“Skop mengawal selia dan menguruskan pengamal perubatan oleh majlis di bawah akta ini termasuk soal tatatertib,” katanya sambil menambah peruntukan itu tidak menyentuh penentuan perkara undang-undang Islam dan adat Melayu. – Bernama


Perlis benar kehadiran jemaah tanpa terikat status vaksinasi

KANGAR, 18 Syaaban 1443H, Isnin –  Majlis Agama Islam dan Adat Istiadat Melayu Perlis (MAIPs) membenarkan jemaah di negeri ini menyertai aktiviti pengimarahan masjid tanpa terikat dengan status vaksinasi, susulan negara memasuki Fasa Peralihan Ke Endemik bermula 1 April ini.

Raja Muda Perlis, Tuanku Syed Faizuddin Putra Jamalullail bertitah kanak-kanak juga dibenarkan hadir menunaikan solat dan mengikuti aktiviti pengimarahan masjid, namun larangan tetap dikenakan terhadap individu yang dijangkiti atau disyaki dijangkiti COVID-19.

“Mereka yang mempunyai gejala seperti demam, sesak nafas, sakit tekak dan sebagainya kekal dilarang untuk hadir ke masjid,” titah baginda menerusi satu kenyataan dikeluarkan MAIPs hari ini.

Tuanku Syed Faizuddin yang juga Yang Dipertua MAIPs bertitah jemaah turut dibenarkan menuaikan solat tanpa penjarakan fizikal, tetapi bagi aktiviti lain seperti kuliah agama masih diteruskan mengikut prosedur operasi standard (SOP) yang sedia ada.

“Beta berharap Fasa Peralihan Ke Endemik ini menjadi permulaan baharu kepada semua untuk menempuh normalisasi pasca-COVID nanti,” titah baginda. – Bernama


Korban alkohol beracun di Russia meningkat 34 orang

MOSCOW, 4 Rabiulawal 1443H, Isnin – Angka kematian akibat keracunan alkohol di barat daya Russia meningkat kepada 34 orang.

Pihak berkuasa tempatan berkata, 24 orang lagi dirawat di hospital.

Penyiasat di wilayah Orenburg membuka siasatan berhubung kes jenayah selepas peminum maut akibat keracunan alkohol minggu lalu.

Sejak itu, polis menahan 10 orang dalam siasatan pengeluaran dan penjualan alkohol haram, lapor agensi berita TASS.

“Terdapat 67 mangsa yang dikenal pasti di wilayah ini, 34 di antaranya telah meninggal dunia,” kata kerajaan tempatan Orenburg seperti dipetik agensi berita Interfax.

Tujuh individu yang dirawat di hospital berada dalam keadaan serius dan empat daripadanya berada di ventilator, katanya.

Sabtu lalu, polis merampas 2,000 botol alkohol dan mengatakan mereka telah mengenal pasti ia mengandungi metanol.

Penduduk Russia sudah lama memiliki reputasi sebagai sebahagian peminum tegar di dunia, namun penggunaannya menurun dalam beberapa tahun terakhir, jatuh sehingga 43 peratus sejak 2003 hingga 2016, kata Pertubuhan Kesihatan Sedunia (WHO) pada 2019.

Katanya, ia telah menyebabkan kenaikan jangka hayat yang pesat. – Agensi


Lebih 1 juta visa umrah dikeluarkan kerajaan Arab Saudi setakat ini

KUALA LUMPUR, 6 Ramadan 1443H, Jumaat – Kerajaan Arab Saudi telah mengeluarkan 1,045,898 visa umrah dan seramai 895,499 jemaah tiba di negara itu setakat ini sejak musim ibadah umrah 1443H dibuka semula pada Ogos 2021.

Angka itu berdasarkan ketibaan jemaah yang direkodkan di kesemua pintu masuk utama Arab Saudi, lapor Agensi Berita Saudi (SPA).

Daripada jumlah itu, sebanyak 822,736 ketibaan dan 648,858 berlepas melibatkan jemaah menggunakan laluan udara, manakala 72,687 ketibaan dan 50,548 berlepas adalah jemaah laluan darat, katanya.

“Hanya 148 pergerakan jemaah direkodkan menerusi laluan laut, masing-masing 76 ketibaan dan 72 berlepas”, katanya merujuk statistik setakat 7 April 2022 disediakan Agensi Haji dan Umrah bagi Hal Ehwal Ziarah di Madinah.

Mengenai aplikasi ‘Eatmarna’, data itu menyatakan sebanyak 2,534,396 permit ziarah Raudhah telah dikeluarkan melibatkan 611,625 jemaah tempatan, 935,661 jemaah antarabangsa dan 987,110 pengunjung.

Bulan lepas, Arab Saudi mengumumkan pemansuhan semua sekatan COVID-19, termasuk kuarantin wajib, penyerahan sijil vaksinasi COVID-19 dan ujian PCR, sebelum atau semasa ketibaan di negara itu.

Langkah itu diambil susulan penurunan kes dan kadar vaksinasi mencapai 99 peratus untuk semua penduduk berumur 12 tahun ke atas. – Bernama


Amaran hujan berterusan hingga 1 Mac

BANGI, 6 Syaaban 1444H, Isnin – Jabatan Meteorologi Malaysia (MetMalaysia) mengeluarkan amaran hujan berterusan peringkat kuning membabitkan kebanyakan negeri sehingga 1 Mac ini.

MetMalaysia memaklumkan, hujan berterusan dijangka berlaku dalam tempoh esok hingga Rabu membabitkan Terengganu, Pahang, Selangor, Wilayah Persekutuan Kuala Lumpur dan Putrajaya, Negeri Sembilan, Melaka serta Johor.

Amaran itu turut membabitkan kebanyakan daerah di Perak antaranya Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim.

Amaran cuaca buruk itu turut menjejaskan Kuching, Serian, Samarahan, Sri Aman, Betong, Sarikei, Sibu, Mukah dan Bintulu (Tatau dan Bintulu) di Sarawak.

Sementara di Sabah, amaran cuaca buruk dijangka hari ini di Sandakan (Telupid, Kinabatangan, Beluran dan Sandakan) serta Kudat.

Amaran hujan berterusan peringkat waspada dikeluarkan apabila terdapat tanda-tanda yang menunjukkan hujan atau ribut petir sedang atau dijangka berlaku melebihi enam jam dalam tempoh berkenaan di sesuatu kawasan.


UMNO ditimpa mudarat besar jika jawatan Presiden tak dipertanding

BANGI, 12 Jamadilakhir 1444H, Khamis – UMNO bakal ditimpa mudarat lebih besar sekiranya jawatan Presiden dan Timbalan Presiden UMNO tidak dipertandingkan dalam pemilihan parti akan datang.

Ketua UMNO Bahagian Alor Setar, Datuk Mohd Yusof Ismail berkata, semakin dekat hari Perhimpunan Agung UMNO (PAU) 2022, semakin banyak pendapat menyokong dan menyanggah supaya jawatan Presiden dan Timbalan dipertandingkan.

“Yang mahu pemilihan diadakan ada sebab tersendiri, yang enggan pula ada kepentingan serta sebab tertentu.

“Yang tidak mahu pemilihan punyai pelbagai alasan. Walak kepada pemimpinlah, setia kepada Presidenlah. Paling mual, nak pastikan kestabilan untuk hadap Pilihan Raya Negeri (PRN) akan datang.

“Alasan sama sebelum Pilihan Raya Umum ke-15 (PRU15). Konon untuk pastikan parti kuat dan menang. Menang apanya? Kalah teruk lagi ada. Paling teruk dalam sejarah. 26 kerusi sahaja berbanding 54 kerusi PRU14,” katanya dalam kenyataan di Facebook beliau.

Menurutnya, situasi adalah lebih baik bagi UMNO sebelum PRU15 di mana parti itu mengetuai kerajaan dan pemimpinnya menjadi perdana menteri.

Bagaimanapun, desakan pihak tertentu atas alasan kestabilan membawa kepada kesudahan yang lebih porak peranda buat UMNO, katanya.

“Sekarang nak sekat demokrasi dengan alasan kestabilan lagi? Hanya yang gila kuasa dan kemaruk jawatan serta kepentingan sahaja tak tahu malu guna alasan konon suci macam ini. Jutaan lagi ahli UMNO tahu sangat agenda masing-masing.

“Kalau betul dua jawatan ini tidak dipertandingkan, tunggulah UMNO akan ditimpa mudarat lebih besar. Bukan ahli UMNO sahaja hilang kepercayaan tetapi rakyat juga akan berpaling muka dari UMNO.

“Mana kita lagi sanggup tengok? UMNO kekal dihormati ahlinya sendiri walaupun segelintir akan menyalak kerana hilang kuasa atau UMNO dikuburkan rakyat buat selama-lamanya?” soalnya.


Banjir: Polis pertingkat kawalan pencegahan jenayah

MELAKA, 6 Rabiulakhir 1442H, Ahad – Polis Melaka memberi jaminan untuk mempertingkat kawalan pencegahan jenayah susulan banjir yang melanda beberapa kawasan di negeri berkenaan sejak Khamis lepas.

Ketua Polis Melaka, Datuk Abdul Majid Mohd Ali berkata, mangsa yang terjejas akibat bencana itu juga tidak perlu bimbang untuk berpindah ke pusat pemindahan sementara (PPS) kerana risau barangan berharga yang ditinggalkan sebaliknya perlu mengikut arahan demi menjamin keselamatan mereka.

“Mangsa yang ditempatkan di PPS juga dinasihatkan supaya melaporkan ketiadaan mereka di rumah kepada pihak polis di kawasan berdekatan bagi membolehkan pihak berkuasa melakukan rondaan secara rapi di kawasan kediaman yang ditinggalkan bagi memastikan ia kekal selamat,” katanya kepada pemberita selepas meninjau sekatan jalan raya Op Benteng di Ujong Pasir di sini, malam tadi.

Abdul Majid berkata, selain rondaan pencegahan jenayah, polis turut membantu pasukan keselamatan lain memindahkan mangsa yang terkesan dengan bencana tersebut.

Menurut aplikasi infoBencanaJKM, mangsa banjir di Melaka menurun kepada 218 orang pada pukul 9 pagi ini berbanding 229 mangsa pada 9 malam tadi.

Kesemua 218 mangsa itu membabitkan 52 keluarga dari tiga daerah dan masih ditempatkan di empat PPS di negeri ini dengan tiada jalan utama ditutup serta cuaca dilaporkan cerah pada pagi ini.

Dalam pada itu, Abdul Majid berkata, walaupun Perintah Kawalan Pergerakan Bersyarat (PKPB) di negeri ini berakhir semalam namun penguatkuasaan undang-undang juga dipertingkat bagi memastikan masyarakat terus mengikut prosedur operasi standard (SOP) yang ditetapkan bagi memutuskan rantaian COVID-19.

“Dalam fasa seterusnya kita juga akan memberi tumpuan terhadap Op Benteng untuk mengekang kemasukan pendatang tanpa izin.

“Walaupun 12 sekatan jalan raya telah tamat tapi kita mengekalkan sekurang-kurangnya enam sekatan jalan raya lagi dengan memberi tumpuan terhadap Op Benteng terutama di kawasan pesisir pantai yang menjadi lokasi panas pendaratan pendatang tanpa izin,” katanya.

Abdul Majid berkata sepanjang tempoh pelaksanaan PKPB dari 9 hingga 21 Nov lepas, sebanyak 181,148 kenderaan diperiksa di semua sekatan jalan raya di negeri ini dengan 806 kenderaan diarah berpatah balik.

Katanya, polis Melaka juga meluluskan 38,210 permohonan rentas negeri manakala 202 telah ditolak kerana tidak mematuhi arahan selain 12,341 premis telah diperiksa bagi pematuhan sepanjang pelaksanaan PKPB selain 38 tangkapan serta 125 kompaun dikeluarkan kerana melanggar PKPB. – Bernama


Kerajaan tak jadi jual aset TH Plantations kepada Tamaco

BANGI, 22 Rabiulakhir 1442H, Selasa – Kerajaan hari ini menarik balik keputusan menjual anak syarikat TH Plantations Bhd – Bumi Suria Ventures Sdn Bhd (BSV) dan Maju Warisanmas Sdn Bhd (MWM) – kepada Tamaco Plantation Sdn Bhd (Tamaco).

Perkara berkenaan diputuskan pada 4 Disember lalu berdasarkan situasi semasa dengan mengambil kira pelbagai faktor.

Menteri di Jabatan Perdana Menteri (Ekonomi), Datuk Seri Mustapa Mohamed dan Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al Bakri berkata, pihaknya bertekad memajukan THP dan Lembaga Tabung Haji dengan lebih gah di dalam negara serta di persada antarabangsa

“Kami berdoa dan bermunajat kepadaNya semoga Allah SWT memberkati usaha kami dalam memartabatkan institusi TH,” kata mereka dalam satu kenyataan bersama.

Dilaporkan, permohonan perolehan hartanah secara tidak langsung oleh Tamaco melalui langganan 100 peratus saham dalam BSV dan MWM daripada TH Plantations adalah tertakluk kepada Garis Panduan Perolehan Hartanah yang berkuatkuasa sejak 1 Mac 2014.

Kenyataan itu memaklumkan, garis panduan itu menetapkan bahawa sebarang permohonan perolehan tanah secara langsung atau tidak langsung yang mengakibatkan pengurangan pemilikan hartanah kepentingan Bumiputera oleh bukan Bumiputera adalah tertakluk kepada pemilikan sekurang-kurangnya 30 peratus kepentingan Bumiputera.

“Berdasarkan ketetapan ini, surat kelulusan bertarikh 24 November 2020 dikeluarkan ke atas permohonan ini dengan syarat pihak Tamaco hendaklah mewujudkan pemilikan ekuiti sekurang-kurangnya 30 peratus kepentingan Bumiputera dalam tempoh satu tahun daripada tarikh surat kelulusan dikeluarkan.

“Kelulusan secara bersyarat ini diberi atas justifikasi yang diberikan oleh pihak TH Plantations demi kelangsungan operasi dan kestabilan kewangan syarikat,” katanya.


Tanah runtuh di Pakistan ragut dua nyawa

ISLAMABAD, 27 Ramadan 1444H, Selasa – Sekurang-kurangnya dua terbunuh dan beberapa yang lain cedera dalam kejadian tanah runtuh di barat laut Pakistan, awal hari ini.

Menurut agensi berita Anadolu, kira-kira 20 trak yang membawa kontena dan barangan tertimbus tanah runtuh berhampiran Torkham, persimpangan utama antara Pakistan dan Afghanistan.

Jurucakap perkhidmatan Rescue 1122, Bilal Ahmed Faizi berkata, sekurang-kurangnya lapan mangsa berjaya diselamatkan dan operasi menyelamat masih dijalankan.

“Kejadian tanah runtuh ini besar dan kira-kira 20 atau lebih trak dan kontena yang tertimbus. Kami tidak tahu berapa ramai orang di dalam trak berkenaan,” katanya.

Bilal berkata, dua kematian telah disahkan setakat ini dan menjangkakan jumlah korban mungkin meningkat.

Katanya, insiden itu turut mengakibatkan laluan ditutup kepada lalu lintas dan ratusan kenderaan tersekat di kedua-dua belah sempadan. – Agensi


Misi ‘wujud siasi’, ISMA selangkah ke arena politik negara

BANGI, 29 Rejab 1442H, Sabtu – Bertitik tolak kepada kesedaran bahawa realiti dunia sedang berubah, gerakan Islam Ikatan Muslimin Malaysia (ISMA) berpendirian, sudah tiba masa untuk mengorak langkah ke dalam arena politik negara.

Bagaimanapun, misi gerakan Islam itu pada masa ini lebih kepada memastikan ‘wujud siasi’ atau kehadiran mereka diterima sebelum mengambil posisi mencatur politik negara sama ada disukai ataupun tidak.

Amir Ikatan Muslimin Malaysia (ISMA), Ustaz Abdullah Zaik Abdul Rahman berkata, tanggungjawab sebagai pemerintah bukanlah sesuatu yang mudah, tambahan pula berada pada situasi dunia semakin keliru dan mencabar.

Katanya, sistem secara keseluruhannya tidak memihak kepada Islam dan kegagalan membuat persiapan hanya akan mempamerkan model-model kegagalan berbanding kejayaan.

“Jika dikira dari tarikh penubuhan pada tahun 1997, usia ISMA kini telah mencecah 24 tahun. Selama tempoh tersebut, ISMA telah bergelumang di medan dakwah dan tarbiah, dan kini sudah sampai masanya ISMA mengorak langkah ke arena politik pula.

“Kita telah memulakan penglibatan kita di dalam arena politik sebelum ini dalam Pilihan Raya Umum ke-13 dan kita akan meneruskan usaha ini dengan penglibatan yang lebih strategik pada masa yang akan datang.

“Ia bermula dengan kesedaran bahawa realiti dunia sedang berubah. Gerakan Islam akan memasuki fasa 100 tahun yang baharu yang memerlukan kepada tajdid. 100 tahun yang lalu adalah era kebangkitan,” katanya.

Beliau berkata demikian dalam ucapan dasar sempena Mesyuarat Agung Perwakilan ISMA kali Ke-17, hari ini.

Ustaz Abdullah Zaik berkata, mengambil pengajaran dan iktibar daripada situasi yang berlaku di dalam dunia Islam, ISMA telah membuat persiapan rapi dengan pakej kerja baharu yang menyeluruh melibatkan seluruh sektornya.

Katanya, keterbatasan usia, wang dan tenaga tidak menjadikan ISMA berasa kerdil kerana motivasi serta aspirasi pertubuhan bukan kerajaaan (NGO) itu datang dari keimanan kepada Allah SWT.

Kata beliau lagi, dakwah di 100 tahun yang baharu tidak lagi berpada dengan sekadar retorik atau penyataan umum tanpa mengemukakan alternatif secara praktikal.

“Kita juga sering bercakap tentang acuan kita sendiri, tetapi tidak memperincikan apakah sebenarnya bentuk acuan kita itu. Kita juga bercakap tentang Islam yang syumul, tetapi tidak pernah mengemukakan apakah bentuk prototaip kepada kesyumulan itu dalam bentuk sistem yang lengkap sesuai dengan falsafah peradaban Islam.

“Oleh itu, ISMA tidak akan mengulangi kesilapan itu dan tidak akan hanya beretorik lagi. Sebaliknya, ISMA akan mengemukakan model sistem hidup yang lengkap dan menyeluruh secara terperinci berasaskan falsafah peradaban Islam yang kita telah bangunkan.

“Sistem hidup yang membebaskan mereka dari kongkongan Taghut dan mengangkat hakikat keinsanan mereka, memakmurkan muka bumi dan membawa mereka kepada kehidupan,” katanya.


2 laporan diterima dakwaan ‘beli’ polis

PETALING JAYA, 2 Muharram 1441H, Jumaat – Sebanyak dua laporan polis diterima susulan seorang wanita yang mendakwa suspek kes ugut berkaitan perebutan kuasa di sebuah kuil di Sea Park, ‘membeli’ polis di daerah ini.

Ketua Polis Daerah Petaling Jaya Asisten Komisioner Nik Ezanee Mohd Faisal berkata, pihaknya telah memuat naik kenyataan berhubung kes ugutan berkenaan di Facebook (FB) Ibu Pejabat Polis Daerah (IPD) Petaling Jaya, semalam.

“Menerusi kenyataan dimuat naik itu, ada seorang wanita menulis di ruangan komen mendakwa seluruh balai Petaling Jaya ‘dibeli’ oleh suspek berusia 41 tahun berkenaan.

“Ekoran itu, suspek yang sudah dibebaskan dengan jaminan polis selepas selesai reman kes berkenaan (ugut) membuat laporan polis berhubung dakwaan terbabit, semalam.

“Selain itu, kami juga menerima satu lagi laporan dibuat oleh orang awam di Brickfields, Kuala Lumpur berhubung dakwaan berkenaan,” katanya seperti dilapor Harian Metro, hari ini.

Nik Ezanee berkata, pihaknya turut membuka kertas inkuiri tatatertib berhubung perkara itu berdasarkan laporan polis dibuat.

“Kami sudah mengenal pasti identiti wanita berkenaan dan dia dijangka hadir ke IPD Petaling Jaya kira-kira jam 3 petang ini untuk memberi keterangan bagi membantu siasatan.

“Tindakan ini adalah penting supaya kami dapat melakukan siasatan secara adil bagi kedua-dua pihak iaitu pihak yang mendakwa dan pihak yang didakwa,” katanya.

Katanya, kes itu disiasat mengikut Seksyen 500 Kanun Keseksaan dan Seksyen 233 Akta Komunikasi dan Multimedia 1998.

Terdahulu, Nik Ezanee memaklumkan perebutan kuasa sebagai pengerusi persatuan pengurusan di sebuah kuil di Sea Park, dipercayai menjadi punca pertelingkahan antara dua individu yang tular di media sosial, baru-baru ini.

Beliau berkata, polis menerima laporan dibuat seorang wanita yang mendakwa diugut seorang lelaki dikenalinya di tempat letak kenderaan awam berhadapan IPD Petaling Jaya jam 5.30 petang pada 18 Ogos lalu.

Katanya, hasil maklumat diterima, pihaknya menahan seorang lelaki serta dua pistol bersama lapan peluru bagi membantu siasatan kes berkenaan.

Sebelum ini, terdapat mesej tular menerusi Whatsapp yang mendakwa suspek terbabit dengan Geng 04, mengawal semua projek pembinaan, kelab malam, pusat urut dengan meminta wang perlindungan dan mendakwanya mendapat sokongan serta kerjasama pihak polis IPD Petaling Jaya dalam semua kegiatannya.


RM15 juta SMPC: Tindakan ‘bodoh’ kerajaan gagalkan usaha perpaduan nasional

Oleh Siti Hafidah Abd Ghaffar

BANGI, 25 Safar 1443H, Sabtu – Ikatan Muslimin Malaysia (ISMA) mengecam tindakan Kementerian Kewangan meluluskan peruntukan RM15 juta untuk 63 sekolah persendirian Cina di seluruh negara.

Timbalan Presiden ISMA, Dr Ahmad Kamsani Samingan menegaskan, tindakan itu jelas bertentangan dengan Perlembagaan.

“Seharusnya kerajaan perlu bertindak secara waras dan berwawasan dalam mendaulatkan Perlembagaan dan kesatuan rakyat serta dasar pendidikan kebangsaan, bukan tunduk kepada desakan golongan ekstrem yang tidak selari dengan kepentingan nasional.

“Sekolah persendirian Cina bukan sahaja tidak melaksanakan silibus pendidikan kebangsaan, malah mereka melalui persatuan-persatuan pendidikan mereka, terus menerus mencabar pelaksanaan sistem pendidikan kebangsaan,” katanya ketika dihubungi Ismaweb.net hari ini.

Berikutan itu, beliau bimbang tindakan ‘bodoh’ itu bakal memakan diri dan menggagalkan usaha perpaduan nasional.

“Tindakan kerajaan ini boleh ditafsirkan sebagai mengiktiraf kedegilan dan penentangan mereka terhadap sistem pendidikan kebangsaan,” katanya.

Terdahulu, pertubuhan pendidikan Cina, Dong Zong mendedahkan, 63 buah SMPC di seluruh negara telah mendapat peruntukkan sebanyak RM15 juta dari kerajaan tahun ini.

Menurut Pengerusi Dong Zong, Tan Tai Kim SMPC di seluruh negara menerima peruntukan dari Kementerian Kewangan yang disalurkan sejak beberapa hari lepas.


Lubnan bakal terima RM995 juta daripada Bank Dunia

BEIRUT, 1 Jamadilakhir 1442H, Khamis – Lubnan dijangka menerima AS$246 juta (RM995 juta) dalam kadar segera dari Bank Dunia, lapor New Arab.

Pakej bantuan yang akan membantu sekitar 786,000 rakyat Lubnan terjejas susulan krisis ekonomi negara itu, telah diluluskan oleh Bank Dunia semalam.

Lubnan kini sedang menghadapi krisis ekonomi dan kewangan terburuk sejak berakhirnya perang saudara pada tahun 1990 dan berjuang untuk mengatasi lonjakan kes coronavirus.

“Lubnan telah menghadapi krisis yang rumit dan belum pernah terjadi sebelumnya. Krisis ekonomi dan kewangan yang teruk menyebabkan penurunan KDNK yang diunjurkan 19.2 peratus pada tahun 2020, inflasi tiga digit dan peningkatan kemiskinan menjadi 45 peratus dan kemiskinan tegar hingga 22 peratus,” kata Bank Dunia dalam satu kenyataan.

Pakej bantuan yang baru diumumkan itu akan memberi manfaat buat 147,000 isi rumah miskin di Lubnan dengan bantuan wang tunai selama setahun, menurut kenyataan itu.

“Isi rumah yang layak akan menerima bantuan bulanan sebanyak 100,000 pound Lubnan (kira-kira RM267) untuk setiap ahli isi rumah, selain jumlah tetap 200,000 pound Lubnan (RM535) setiap isi rumah.”

Projek ini juga akan membekalkan pelajar sekolah menengah wang tunai untuk menampung kos yuran, buku teks, pengangkutan dan perbelanjaan seragam.

Lubnan memasuki tempoh perintah berkurung, untuk 11 hari mulai hari ini, apabila kes coronavirus melonjak setelah peraturan dilonggarkan sepanjang tempoh Krismas.

Kelmarin, Lubnan menyaksikan jumlah kematian meningkat kepada 1,661 orang.

Sebanyak 226,948 kes telah dikesan di Lubnan sejak wabak berkenan sampai di negara Mediterranean itu pada akhir Februari.

Lonjakan jangkitan juga telah mengancam sistem perubatan Lubnan yang lemah, penurunan bekalan perubatan dan kenaikan tarif import sejak awal tahun lalu.

Beberapa hari kebelakangan ini, doktor dilihat merawat pesakit di tempat letak kereta hospital di seluruh negara kerana kekurangan tempat tidur.

Presiden Michel Aoun mengatakan : “Kami telah melihat pemandangan mengerikan warga yang menunggu di depan hospital untuk kerusi atau tempat tidur.”

Sementara itu, semakin ramai rakyat Lubnan berusaha untuk meninggalkan negara yang dilanda krisis sejak letupan besar menghancurkan ibu kota pada bulan Ogos. – Agensi